open-index/open-wikipedia-markdown huggingface dataset:
黃興

**黃興**，本名**軫**，字**廑午**，號**杞園**，又號**克強**，清湖南長沙人也，同治十三年生。父筱村，教館為業。

幼，入長沙城南書院，光緒二十四年，因湖廣總督張之洞薦，入武昌兩湖書院。二十八年，赴日留學，入東京弘文書院速成師範科，與同志某等立湖南編譯社、刊《湖南遊學譯編》，推介格致西學。

二十九年三月，俄軍滯東北不歸，興集留日學生二百餘，立「拒俄義勇隊」討之。旋歸國，任教于長沙明德、修業等學堂，暗畫反清。九月十六，會陳天華、宋教仁、張繼、劉揆一、章行嚴等建華興會，號曰：「驅逐韃虜，復興中華」。眾舉為會長，籌於慈禧太后七十歲生辰日舉事，事洩，遂亡日本，於東京力贊孫文籌組同盟會。 

三十一年七月，同盟會立，授庶務，位僅次文。後事新員甄選，五年間，於欽州、防城、廣州等屢舉義旗。宣統三年三月廿九，興率敢死隊百餘人猛攻兩廣總督衙，史稱黃花崗起義。是役，興身先士卒，右掌失兩指，事複敗，避香港療傷。

及武昌事遂，後半月，之武漢，授革命軍戰時總司令，率眾與清軍戰於漢陽二十日有餘。冬，繼克寧、滬、蘇、杭。宋教仁、陳其美等會眾議決，延孫文歸國主事，並舉興為「暫定大元帥」，主南北議和。興力辭，乃舉黎元洪，興襄之。

民國元年，南京臨時政府立，除陸軍總長兼參謀總長。未幾，袁氏當國，國府北遷，興留守南京，整飭南軍。因軍餉無著，軍隊嘩變，乃力裁之，亦自裁留守府，退居上海。八月，合同盟會與統一共和黨等為國民黨，眾舉為理事。十二月，袁授之漢川鐵路督辦。 

二年三月，宋教仁遇刺，眾皆以為袁氏陰劃。孫文欲速伐之，興說以南方諸省軍弱，恐事無果，或可付有司議處云云。文弗納，遂於七月興師，興遂於寧挾都督程德全割江蘇自立，以應於文。眾舉為江蘇討袁軍總司令，是為二次革命。未幾，事敗，文、興等再亡日本。文咎以党眾無紀，弗聽號令，而興猶劇。乃於次年改國民黨為中華革命黨，約以投党時須歃誓忠於黨魁，興以其類幫會，非民主所為，遂分道。夏，離日旅美。時袁氏復辟，興於美僑中宣揚反袁，籌措軍餉，貲給復國。

五年，袁卒。興歸滬，殊料積勞成疾，胃病日甚，十月三十一日卒於上海，年四十三歲。孫文聞之，悲痛欲絕，獨署訃聞，親舉喪禮。

六年四月十五日，國民政府以國葬禮葬諸長沙嶽麓山雲麓峰下。蔡鍔輓曰：「以勇健開國，而寧靜持身，貫徹實行，是能創作一生者；曾送我海上，忽哭君天涯，驚起揮淚，難為臥病九州人。」

興一生事尊孫文甚矣，反孫者多膺興望，數欲舉之以代文，興雖與文亦屢有歧見，然俱嚴辭拒之，曰：「領袖惟有孫中山，其他不知也！」 袁世凱亦贊曰：「孫氏志氣高尚，見解亦超卓，但非實行家，徒居發起人之列而已。黃氏性質直，果於行事，然不免膽小識短，易受小人之欺。」

興雖以勇武名世，世稱「八指將軍」，然文學、政治亦精，後人緝有《黃興集》。夫人廖氏淡如。繼配徐宗漢，亦同盟會眾。子五，曰一歐、一中、一寰，廖氏所出；一美、一球，徐氏所出。女三，曰振華、德華、文華。孫偉民。兒孫多有所成焉。

分類:中華民國列傳
分類:湖南省列傳
古丁尼柏國家公園

**古丁尼柏國家公園**，在加拿大正北，紐納武特省埃爾斯米爾島上，地近曦無城。方三萬七千七百又七十五公里。本稱**埃爾斯米爾島國家公園保護區**，立於一九八六年。廿一世紀初，紐納武特立省，此地內屬之，乃易今名，取愛斯基摩語極北之意也。

其地荒涼，草木不生，四野無人，鮮見畜牲。惟黑曾湖濱，雜有生物，間睹野兔、馴鹿、麝香牛等。然冰川岩石，錯落交佈，究有萬年，蔚為奇觀。又，高原山獄四布，崎嶇難行，其中名巴布魯山者，巍峨峻峭，甲於紐納武特耳。

常年寒風凜冽，冬厚積雪，夏廣延冰，或及海，或抵河。觀其冰川廣袤，則寰宇冷暖，亦可斷知。蓋其位處極北，冰川益小，即天地日暖也，反之亦然。

## 據
*引據悉從《英文維基》古丁尼柏國家公園一文簡介段
八音

**八音**者，樂器之屬也。始見諸《周禮》，茲列如次：

***匏**：匏瓜失水成器，後有拓焉，凡簧片成音者，如笙竽等，俱為匏類；
***土**：陶土塑之，歷火彌堅，塤音優美，當世少聞；
***革**：殺獸制革，張而成鼓；
***木**：斫木留空，鏗然有聲，木魚、梆子之謂也；
***金**：鑄以銅、鐵之器也，如鐘、鑼之屬也；
***石**：堅石琢之，磬之屬也；
***絲**：蠶絲為弦，繃而成器，琴瑟琵琶，皆出此類；
***竹**：削竹為管，鏤孔出音；羌笛、洞簫之徒。
柏林圍牆

**柏林圍牆**，或謂**柏林牆**，東德美其名曰**反法西斯防衛牆**，冷戰時，亙柏林市中，圍西柏林，以斷東西柏林也。

二戰中，德東盡毀，被創甚於西。德國既降，四國據所佔，扶所親，各立其國，兩德分立，以國體不同，貧富愈殊。東德民蜂擁如西柏林，以投西府，十餘年間，西投者凡二百有五十萬。

慐縱之久而生民變，東府遂承統一社會黨魁烏布利希命，於一九六一年八月十三日晨，遽循西柏林界，樹鐵絲網、木樁之屬圈之，欲絕往來，以昂納克督其事。後數日，牆成，此即柏林圍牆。後十餘年間，更固以磐石，隔以深壑，又遣重兵戍之。計長百又六十五公里，高三公尺有餘。

牆初建三日，有東卒名康拉德·舒曼者，奉諭巡界，為西民所見，眾呼曰：「來！」遂越牆西投，此西踰第一人也。十九日，美總統肯尼迪令美陸師，逕越東德土，入西柏林；十月廿七日，美、蘇各遣戰車三十，布於腓特烈大街查理哨所，次日始撤。

其後，累有不堪東政之苛而踰牆者。然多為戍卒所止，或緝或斃，其以彼得·費查事為甚，故後世傳其為被戕第一人，實非也。

世皆以圍牆為冷戰之徵，多有諫之者，美國前總統肯尼迪嘗曰：「吾等倡自由，固多阻滯；行民主，亦未盡善；然樹牆以囚黔首，使莫見背，未之有也。」列根亦嘗於冷戰末詣德國，至牆下宣曰︰「戈爾巴喬夫，欲繁榮、謀自由、開太平，無他，訪斯地，隳斯牆、釋斯民，垂手得之！」

一九八九年，東歐諸國棄專政而行民主，東民遂有假途他國而西歸者。十月，民變起東德諸郡，聲勢日甚。時昂納克掌統一社會黨事，見事不可為，乃請辭。繼者克倫茨遂革舊制。十一月九日，東府籌解民禁，立法寬民之西行，擬於翌日頒行。傳令者誤以其即刻生效，民悉，遂於是夜群集牆下，聲言西行，戍卒未聞令，無以應。或欲簽記於護照而釋之者，其文曰「永黜毋歸」，實冀見褫國籍以緩西行之勢也。然眾情益憤，西行不顧者浪涌。或言：「欲止之，非戰車不得成也。」蓋是年六月，有事於中國，死傷者眾，世論為之譁然，殷鑑未遠，戍者未有敢下令以自引罵名者，勢遂不可控。西市之民則就牆下置酒饌以候，時謂「柏林牆之塌」。

翌年，東府入西，兩德遂一。牆體亦多為民所毀以闢道路，乃就殘牆立博物館，以鑒後世。

圍牆之樹，凡二十有八年，其間戒令森嚴，以私踰被難者二百三十九，傷二百六十，緝三千二百二十一。然以各方合力，東民可尋其法，或渡水、或掘地、或喬裝、或偽照，全身而成者亦得五千又四十三也。

## 另見
* 兩德分立
* 兩德統一
江陰市

**江陰**市，屬江蘇省無錫市，北濱大江，以「水之南為陰」，故名。方九百又八十八公里，口百又二十萬。
## 沿革
舊為吳季札封地，曰延陵。楚相春申君請徙封江東，為春申君邑。

秦始皇滅六國，置郡曰會稽，而延陵為之鄉。

漢高祖三年，平江南，取會稽，改鄉為毗陵縣，仍析其地為暨陽鄉。永建四年，分會稽置吳郡，暨陽鄉從縣以屬。

晉太康二年，分吳郡置毗陵郡，割無錫縣地益暨陽鄉，暨陽始為縣，而屬邑毗陵郡。

梁敬帝昭泰元年，廢縣置江陰郡，又分蘭陵地置江陰縣，從郡。徙治君山之陽，凡領縣三，曰江陰，曰利城，曰梁豐。陳受梁禪，奉敬帝為江陰王，江陰是時為梁國，其郡縣徙夏浦。

隋開皇九年，平陳，廢江陰郡，以利城、梁豐二縣併入江陰。

唐武德三年，以江陰置暨州，復利城、梁豐並江陰為三縣，屬之。九年，州廢，復併二縣入江陰，屬常州。

南唐昇元四年，始建為軍，領江陰一縣。

宋自太宗至高宗，三改為縣，又三復為軍。德祐元年，元兵取本軍，行安撫司事。

元至元十三年，升軍為江陰路總管府。二十八年，降路為江陰州，隸江浙行中書省。至正十六年，張士誠遣將入據。及明師克之，改為連陽州。

明洪武元年，復為江陰州。二年，改州為縣，屬常州府，直隸京師。成化七年，析江中馬駝沙，置靖江縣。

清順治二年，大軍下江南，城破，置縣因之。

民國元年，廢常州府，以江陰縣直隸江蘇省。

一九五三年，以江陰縣屬蘇州。一九六二年，析東境九鎮，合常熟縣十四鎮置沙洲縣。一九八三年，划江陰縣屬無錫市。
## 它典
* 江陰市政府
## 據
*嘉靖《江陰縣志》
郭子章

**郭文定公子章**，字**相奎**，號**青螺**，別號**蠙衣生**，明江西泰和人，嘉靖二十一年十二月廿五生。

隆慶五年，登辛未科第三甲第二十四名進士，歷建寧府推官、潮州知府、四川督學、浙江參政、山西按察使、湖廣福建布政使。

時播州宣慰史楊應龍恃功驕蹇不法，糾苗倡亂，蜀、黔、楚三省望風摧陷。帝遂起子章為副都御史，巡撫貴州，兼理湖北、川東地方軍務。又賜上方劍，與總督李化龍舉劉鋌為提督，屢出奇制勝。

是時餉絀丕繼，黔亂無民可派，借楚蜀閩餉銀四百萬兩、漕糧三十萬石，皆子章經畫。又貴州宣尉司水西安氏與楊酋世姻，聲勢依倚，桀驁不馴，眾皆疑安氏為助，欲併剿之，子章獨撫慰安氏，使為朝廷用，假道助兵。翌年，平播軍破土、月二城，圍海龍囤克之，應龍闔室自焚。廷臣疏子章為總督，而上仍用為巡撫，謂必得子章而安酋始無患也。

貴陽兵後大荒，疏請湖廣長、衡、郴等府州縣，濟貴州餉糧七萬八千餘兩，以賑民生。又楊氏餘黨有皮林；遵義有吳洪；平越有路苗，皆為子章所平。撫黔十年，政績卓異，時譽「黔中名宦之冠」。

萬曆三十五年，歸籍養親。四十年，前後敘功，加太子少保兵部尚書銜，子襲錦衣衛。

四十六年六月十七卒，年七十六，謚文定，葬故里冠朝井坑。

子章文武兼資，於政、兵、經、史、醫皆有建樹焉。又才本天授，於書無所不讀，尤精《易》，嘗與王時槐、胡直、鄒元標講學青原白鷺之間，主於倡明正學。宦蹟所至，隨地著書，幾於汗牛。茲錄其著述如下：《粵》《蜀》《晉》《楚》《家》《黔》《閩》《閩藩》《留》《浙》《養》《苫》《傳》諸草百四十卷，《潮中雜記》十二卷、《黔中平播始末》二卷、《黔中止榷記》一卷、《西南三征記》一卷、《聖旨日記》五卷、《黔中奏議》二十卷、《撫黔公移》四卷、《易解》十四卷、《四書頗解》二十一卷、《書釋彙編》十卷、《豫章雜記》八卷、《枝幹釋》五卷、《札記》一卷、《馬記》一卷、《豫章書》百二十二卷、《黔記》六十卷、《黔小誌》一卷 、《四賢朝語》、《豫章詩話》六卷、《豫章詩話續》十二卷、《官釋》十卷、《阿育王山誌》、《聖門人物誌》、《興國縣四賢傳》、《鄉賢傳補》、《郡縣釋名》十六卷、《瓜儀誌》、《校定天玉經七注》七卷、《泉史》、《黔類》十八卷、《吉志補》二十卷、《詩傳書例》四卷、《古今郡國名類》三卷 、《豫章古今記》、《注豫章古今記》一卷、《廣豫章災祥記》六卷、《諺》《謠》《諧》《隱》《譏》《托》六語三十卷、《管蔡記》若干卷、《博集稀痘方》若干卷。

## 據
*黃萬機 ：郭子章與平播戰役，《貴州社會科學》，二零零二年第六期，第九十四至九十八頁
*《吉安府志》卷二十六·人物志·大臣，清光緒元年刊本
*《明史》卷九十六至卷九十八·藝文志、卷三百一十六·貴州土司列傳
*走進泰和-郭子章，泰和縣人民政府網，二零零九年四月十五日閱
*華林甫：明刻本《郡縣釋名》的初步研究，國學網，二零零九年四月十五日閱
*明代史學家——郭子章 ，吉安市人民政府網，二零零九年四月十二日閱
林尚義

[thumb|right|一九五九年[傑志足球會至澳門籌款義賽合照，前排右二為林尚義]]
**林尚義**，外號**重炮手**、**䱽魚**，尊稱**阿叔**，香港人也，一九三四年十二月十四日生。

年十七，入香港甲組足球隊東方，司職中堅。復轉投傑志，嘗冠聯賽、銀牌。年二十五，隨中華民國足球隊出戰亞運，奪冠而還。越明年，隨民國隊出戰羅馬奧運。時香港足球，未設專職，球員兼職者眾。尚義亦然，嘗兼任球評家、體育教師等。年三十九，效力流浪，冠聯賽、銀牌，隨即掛靴，轉職電臺評球。嗣後，輾轉於香港電台、商業電台、亞洲電視、無綫電視間，尤以無綫電視之職名世。蓋其評述生動，詼諧動容，精闢獨到，故深入民心，得阿叔尊稱。

一九八二年，得國際足協世界教練文憑。一九九五年始，偶職演員，所涉電影凡九十部。二零零五年，妻劉氏卒，傷心欲絕，遂告老去任，不再評球。二零零九年四月二十三日，猝於家，卒，年七十五。

尚義一生，敬業樂業。為球員則冠球場、為教師則育英才、為球評則感人心、為演員則趣大眾，殆無止息。而於足球之事，未嘗不盡心竭力，確一代宗師也。

分類:英屬香港列傳
分類:足球列傳
福克蘭群島

**福克蘭群島**，在南大西洋，屬英國，首府斯坦利港。方萬兩千一百七十三公里，口三千有六十。因地近阿根廷，阿國屢欲併之，並稱曰**馬爾維納斯群島**。又嘗揮軍至，英水師不遠千里，終敗阿師。
金山區

**金山區**屬上海市，在其南境，居嘉興、奉賢間八十七萬畝餘，口七十三萬。其上可務農。立於灣渚，視未遠處，有三島焉，曰大金山，曰小金山，曰烏龜山，上無人居，究其得名，去今甚遠，而不可考。又以鄰海之宜，開埠設廠，冶製石油。

明將戚繼光，或破敵於是，有地「戚家墩」。

清初，患倭擾之，令民退百餘里，遂成今邑。

## 沿革

故華亭縣地。清順治十三年自華亭析婁縣，雍正四年自婁縣析置金山縣。

上海市立，歸滬。

一九九七年改區，仍屬上海市。

## 政區

領一街道、十鎮。

一街道：石化；十鎮：楓涇、朱涇、亭林、漕涇、山陽、金山衛、張堰、廊下、呂巷、朱行。

朱行鎮改金山工業區。

## 它典
* 金山區政府 
* 金山縣誌 

分類:上海市區劃
真耶穌教會

**真耶穌教會**者，西元一九一七年創，中國之新教宗派也，張靈生魏保羅所立。其宗旨，欲匡正別派《聖經》之謬解，廣傳救眾生之「真福音」於世，俟迎耶穌復臨。今散佈於香港、新加坡、臺灣、中原各地。其教義，融合諸說，源於美國之安息日會、信心會、神召會等教理，亦倡重一神之信。有恙則禱告驅鬼，並不延醫服藥；禮拜，則命信徒伏地，齊聲祈禱，或歌或舞。

其要義凡十條：一曰信聖靈，一曰信洗禮，一曰信腳洗禮，一曰信聖餐禮，一曰信安息日，一曰信耶穌，一曰信聖經，一曰信得救，一曰信教會，一曰信最後審判。
嘉義市

**嘉義市**，古**諸羅城**也，處嘉南平原之北，有二川，曰八掌溪、朴子溪。另有二水庫，曰蘭潭、仁義潭。環臨嘉義縣，北界民雄、南接水上、西臨太保、東抵番路。口二十有七萬。以紫荊花為市花；分東、西二區。

## 史

臺灣建城，肇在嘉義。古稱諸羅山，一說為平埔族社名，一說取「嘉義東方諸山羅列」義。又以清時所築古城狀似桃，得名桃城。

閩人東徙，古來必由嘉義。天啟元年，漳州海賊顏思齊率民自笨港登陸，據以墾荒地。越三載，荷人據臺，初治今安平、臺南地，未幾，撫諸羅山平埔族，遂經營此地。市內有紅毛埤，時荷人所鑿也。荷治時，屬臺灣地方集會北部地方會議區第一區。

永曆十五年，鄭成功驅荷人，立漢政權，臺灣未之有也。置承天府二縣，曰萬年縣、天興縣。以新港溪為界，嘉義屬天興縣。康熙二十二年，清領臺，明年置臺灣府統三縣，即明鄭萬年縣所分臺灣、鳳山二縣，易天興縣為諸羅縣，治佳里興。四十三年，治遷諸羅山。知縣宋永清以木柵為城。自嘉義至臺北止，皆屬諸羅縣境。雍正元年，知縣孫魯改建土城堡，重設護城河。五年，知縣劉良璧重建門樓，砌水洞，各置砲座，乃命四門：東曰「襟山」，西曰「帶海」，南曰「崇陽」，北曰「拱辰」。十二年，知縣陸鴻於土城外植刺竹，護城益固。乾隆五十一年，林爽文反清。林率兵攻城十月，城民助清兵有功，乃本「嘉其死守城池之忠義」旨，明年十一月三日詔，易諸羅為嘉義。事後，重修縣城，加高加厚，城身內外包三合土。光緒四年，知縣單瑞龍改以磚石砌城，後王得祿義捐，整建城垣，修築月城、砲窩。十一年，臺灣建省，十三年，置三府一直隸州十一縣三廳，嘉義縣境屬臺南府，治亦嘉義城也。

光緒二十一年，清日交戈。後乃修約，以圖與日。日設總督府治臺，而後屢易其名。明治三十九年，地震，城垣全毀，僅東門。次年，改劃臺灣都市，嘉義重建。工商、通運，於焉發展。乃築鐵道，以通阿里山。大正九年，嘉義街自治，而原屬臺南州嘉義郡。昭和五年，嘉義街改嘉義市，屬臺南州。

民國三十四年，臺灣歸中華民國，國府草《地方政制》，以嘉義之名，坐認清廷，遂云不妥。計欲易名爽文市，以懷林爽文。《政制》凡十二市，爽文市在焉。後臺灣軍政一元、委任立法。省執事陳儀以《計劃》不應時，遂未施行。三十九年，國軍敗績，國府播臺，廢止《政制》。爽文之名，遂未施行。嘉義之名猶續。

民國三十六年初，臺人暴動，嘉義尤甚。三月二日，羣攻市府，取電臺。後圍水上機場，對峙軍警。八日，民歿三百餘，事暫平。十二日始，國軍鎮壓市民。初有士紳輩，若陳復志、吳溪水、蘇憲章、施珠文、黃水樹、陳澄波、盧炳欽、潘木枝、柯麟云者，與國軍談判。十八日，悉槍決。七十八年，立「嘉義市彌陀路二二八紀念碑」。先是臺灣無碑懷事，有則自斯始。

## 政區

嘉義市轄二區。
*東區
*西區

大正九年區域改革，嘉義廳嘉義區改為「臺南州嘉義郡嘉義街」。昭和五年嘉義郡嘉義街實施市制，置嘉義市。
民國三十四年臺灣光復，置嘉義市，屬臺灣省轄，分東門、西門、北門、南門、八獎、竹圍、北鎮、東山八區。三十五年政區調整，八區統合六區。東門區、東山區併為「新東區」。西門區、竹圍區併為「新西區」。南門區、八獎區併為「新南區」。北門區、北鎮區併為「新北區」。臺南縣嘉義區水上鄉編為「水上區」。臺南縣東石區太保鄉編為「太保區」。三十九年政區調整，六區統合四鎮二鄉併臺南縣嘉義區、東石區，置嘉義縣。新東、新西、新南、新北改鎮。水上、太保改鄉。四十年併新東、新西、新南、新北，置嘉義市，屬嘉義縣轄。七十一年嘉義市陞格，復屬臺灣省轄。七十九年區制實施，分東區、西區。

## 文教
嘉義市學府者，大專院校者有三，各類高中者十三，國中有八，國小二十。

國立嘉義大學，大正八年首設臺灣總督府嘉義農林學校；復多所歷經，民國八十九年改為國立嘉義大學。

大同技術學院，民國五十二年大同商業專科學校開校，九十二年改制為技術學院。

崇仁醫護管理專科學校，民國六十年崇仁高級護理助產職業學校開校，九十四年改制為崇仁醫護管理專科學校。

## 友城
*菲律賓中央呂宋武六干省
*美利堅合眾國密西西比州傑克遜市
*美利堅合眾國紐澤西州東橘市
*美利堅合眾國阿拉斯加州朱諾市
*美利堅合眾國猶他州莫瑞市
*美利堅合眾國紐約州雪城市
*美利堅合眾國西維吉尼亞州馬丁斯堡市
*中華民國新竹市
*中華民國苗栗縣
*日本廣島縣尾道市

## 據

## 博覽
* 嘉義市政府 
* 嘉義市議會 
* 嘉義市觀光
九九消寒帖

**九九消寒帖**，冬日數九之民俗也，自冬至日起，每日依式記天氣於尺幅，如是為之八十一日，迨及仲春，乃訖，終成圖文，帖成而冬去寒消，故名「消寒」，其法有三：

*一曰：**畫錢**，先畫圓八十又一，圓內四弧矩之，分圓為上下左右中五宮，其狀若錢，因名。每日，依「上陰下晴左風右雨中雪」之法，以墨塗宮。

*二曰：**寫九**，預書雙鉤空心字於九宮格，其文曰：「亭前垂柳珍重待春風」，凡九字，每字九筆。每日依「赤晴藍陰碧雨黃風白雪」之法用色，繼書一筆，八十一日，九字方備。

*三曰：**畫九**，預畫素梅一枝，枝有梅九，梅有九瓣，凡八十一瓣，亦依寫九之法，每日填色染瓣一，積日始成，亦名「**消寒圖**」。

先民於冬日以此法載氣候，誌嚴寒。又以其每日所事雖簡，然須持以八十一日，是亦得修心性也，故天子庶民多有從此俗者，今之故宮，猶存清帝之帖焉。
口琴

**口琴**，洋樂器也。公元一八二一年，德國人佈施曼所創。其形方，扁而長，有數孔。孔有雙簧，口蔽其孔，鼓簧而嗚，呼吸有音，恰似笙簧。其制有全音，十孔複音，半音低音，和弦數種，不勝枚舉。或小如雞子，或大如竹枕。孔小則五，大則過十，視乎宮商。十孔之輩，多為一排；複音之輩，上下二排。

今口琴所奏，已非西洋。中西之樂，皆能為之。
田橫

**田橫**者，狄人也，故齊王田氏族。從兄儋，兄榮。

初，陳涉首難，諸侯蜂起亡秦，儋自立齊王。秦將章邯殺儋於臨濟下，榮乃收儋餘兵亡東阿。項梁欲合齊軍共擊邯，榮挾以先殺田假，梁弗許，榮不出兵，梁敗亡。項氏自是與田氏有隙焉。及項羽王，伐齊，榮敗走，為平原人所殺。橫乃收齊散兵，得數萬人，反擊項羽於城陽。當是時，劉邦亦攻楚，羽首尾難顧，以故橫復得收齊城邑，乃立田榮子廣為齊王，相之，專國政。

橫定齊三年，漢王使酈生往說下齊王廣及其相國橫。橫以為然，自解其歴下軍。孰料韓信用蒯通計，度平原，襲破齊曆下軍，入臨淄。橫怒，以酈生賣己，烹之。叔侄各散，廣為漢所虜。橫聞廣死，遂自立，亡走梁地投彭越。

後歲餘，劉邦滅項羽，自立為皇帝，王彭越於梁。田橫懼誅，而與其徒屬五百餘人入海，居島中。高祖聞之，以齊人賢者多附焉，今在海中不收，後恐為亂，乃使使赦田橫罪而召之。田橫因謝曰：「臣烹陛下之使酈生，今聞其弟酈商為漢將而賢，臣恐懼，不敢奉詔，請為庶人，守海島中。」使還報，高祖乃詔衛尉酈商曰：「齊王田橫即至，人馬從者敢動搖者，致族夷！」乃複使使持節具告以詔商狀，曰：「田橫來，大者王，小者乃侯耳；不來，且舉兵加誅焉。」田橫乃與其客二人乘傳詣洛陽。

且近，止使者曰：「人臣見天子當洗沐。」私謂其客曰：「橫始與漢王俱南面稱孤，今漢王為天子，而橫乃為亡虜而北面事之，其恥固已甚矣。且吾亨人之兄，與其弟並肩而事其主，縱彼畏天子之詔，不敢動我，我獨不愧於心乎？且陛下所以欲見我者，不過欲一見吾面貌耳。今陛下在洛陽，且斬吾頭，馳三十里間，形容尚未能敗，猶可觀也。」遂自剄，令客奉其頭，從使者馳奏高祖。高祖歎，遂以王者禮葬之。

既葬，二客穿其塚旁孔，皆自剄。高祖聞之，大驚，大田橫之客皆賢，使使召其餘客五百人於海島。使至，客聞田橫死，亦皆自殺。
莫桑比克

**莫桑比克共和國**，或作**莫三比克**、**莫三鼻給**，南阿非利加洲之國也。東瀕印度洋，西接尚比亞、辛巴威、馬拉威，北臨坦尚尼亞，南抵南非共和國。都馬普托。方八十萬一千五百九十公里，口千九百二十萬餘。以葡萄牙語為國語。

原乃葡萄牙之殖民地，一九七五年六月自立。
周作人

**周作人**，本名**櫆壽**，字**星杓**，清浙江紹興人也，魯迅仲弟，建人之兄。光緒十年生。

二十四年，改名作人，與魯迅同入江南水師學堂，習管輪。

三十二年，之日本習海軍技，繼改外國語。其間，妻日女羽太信子。

民國肇建，作人歸國，歷任浙江省軍政府教育司視學、紹興縣教育會會長等職，並任教浙江省立五中。

民國六年，入京為國史編纂處編修，並授北京大學文科教授。其後，多研新文學，主筆《語絲》，文名顯於海內。

十二年，與兄交惡，自斯永絕往來。

二十六年，盧溝橋事變，北京大學南遷，遵祭酒蔣夢麟囑，與孟森、馬裕藻、馮祖荀等留京，以守校產。

二十七年元旦，有李姓客，自言門生，登門求見，遽舉鎗射之，丸中銅扣以免，客亡走，有司按察，終無所獲，遂成懸案。後三年間，皆於汪精衛所立「北京大學」任職。

三十一年，華北繼陷，日寇於南京立「國民政府」以奴所佔地，舉汪精衛為行政院長，汪乃授作人教育總署督辦。

三十四年，寇既逐，國民政府以作人叛國從偽，羈之。

三十五年十一月，坐漢奸罪徒十四年。越明年，夢麟證言初果留其守業，得稍減，改徒十年。

三十八年，總統李宗仁赦之，居滬數月，八月，歸北平故宅。

其後，中共得國，為人民文學出版社編撰，多有譯著，並屬文述魯迅家世。

一九六六年五月，文革亂起，人民文學出版社止其潤筆。八月，家宅見抄於紅衛兵。

一九六七年五月六日，驟逝，年八十三。

有子一，曰豐一；女二，曰靜子，曰若子。

作人譯著，多為古希臘文章，並精日、希臘、英等國語言。

分類:中華民國列傳
分類:光緒列傳
分類:紹興市列傳
分類:宣統列傳
食鹽

**食鹽**者（化學式：NaCl、化學之名：氯化鈉），離子化合物也，又曰鹽。并鈉、氯而成。無色晶體，鹹也。生之所繫，味之所依也。

凡鹽產最不一：海、池、井、土、岩、砂石，略分六種，而東夷樹葉、西戎光明不與焉。赤縣之內，海鹵居十之八，而其二為井、池、土堿。或假人力，或由天造。總之，一經舟車窮窘，則造物應付出焉。

## 史
始於上古之夙（宿）沙氏，初煮海鹽，其色有青、紅、白、黑、紫。後，周朝曾徵稅於鹽。

昔管仲於齊國行改革，創食鹽專賣，使鹽利「百倍歸於上」。設輕重魚鹽之利，以贍貧窮，祿賢能，齊人皆悅。

## 據
*明宋應星《天工開物》

## 參
巴林

**巴林王國**（阿拉伯文：مملكة البحرين），在西亞，處阿拉伯半島之東，波斯灣之上，據島立國。方七百有六公里，口六十五萬六百有四，實屬蕞爾，都麥納麥。產石油、天然氣之屬。
## 地方

巴林分置五省，凡：

一。首都省

二。中央省

三。穆哈拉格省

四。北方省

五。南方省
芙蓉

**芙蓉**者，名花耳。類有二：曰「水芙蓉」，曰「木芙蓉」。故所謂者多水芙蓉，有語云「芙蓉出水」。水芙蓉名甚蕃，曰「芙蕖」，曰「蓮」，曰「荷」，曰「藕花」云云。今人多稱「荷花」耳。

分類:雙子葉植物綱
海寧市

**海寧市**，江南要鎮也，其地在嘉興之南，浙水之北。明清属杭州府，今隸嘉興市。治硤石。硤石者，民俗謂也，官名之曰海州街道也。方園七百公里，口六十有四萬。海寧治內，街道凡四，鎮凡八。海寧地勢平坦，西北高而東南略低。其地形狹而長，東接海鹽，西連杭州，形如奔馬狀。高陽山海拔兩百五十三又十分之三公尺，乃海寧全境之最高峰也。

## 沿革
故吳郡鹽官縣境。明隸杭州府。治鹽官。清乾隆三十八年八月辛丑，陞為州。民國元年，復為海寧縣。一九四九年，入嘉興。一九八六年，陞為縣級市。二〇〇三年，析硤石為硤石、海洲、海昌三街道。今治海洲街道。

## 它典
* 海寧市政府
格陵蘭

**格陵蘭**（格陵蘭文：Kalaallit Nunaat，丹麥文：Grønland），在北冰洋，今屬丹麥。首府努克。方二百一十六萬又六千公里，口五萬八千。為舉世最廣之島也，氣候酷寒、地廣人稀。
中國共產黨

**中國共產黨**，略稱**中共**。自西元一九四九年建政以來，獨執國政。其黨眾，凡九千餘萬。天下政黨之人數，唯亞於印度人民黨。

其制：以中央委員會爲黨首，總書記爲黨魁，員一人。置政治局以參決機務，下復設中央書記處以理庶政。黨有甲兵之符節，乃置中央軍事委員會，設主席，員一人，以統戎機，副之者無定員。又置中央紀律檢查委員會，掌風憲，澄汰貪劣，設書記領之，員一人。舊有中央顧問委員會，然非常設，唯多艱臨事之秋始置之，亦不拘員額。

其法：每五載一會，曰全國代表大會。以考課百官績效，察省部之臧否，並推舉中央、紀檢兩委員會之新人。

## 略史
西元一九二〇年八月，陳獨秀首倡共產，創置黨部於滬上。明年七月，諸埠支部，各遣代表，大會於上海法租界；中道避警，復移棹嘉興南湖，赴會者凡十有三人：曰李達、李漢俊、張國燾、劉仁靜、毛澤東、何叔衡、董必武、陳潭秋、王盡美、鄧恩銘、陳公博、周佛海。陳獨秀遣包惠僧代席。共產國際之人，曰馬林、曰尼科爾斯基，亦與會。

會中議定黨名曰「中國共產黨」，公推獨秀為書記以統其事。此即第一次全國代表大會，略稱中共一大。當是時，海內登名黨籍者，僅五十餘人而已。

明年七月十六日至廿三日，第二次大會，召於上海公共租界。時，黨人計有百九十五。

一九二三年六月十二日至廿日，第三次大會，召於廣州。時，黨人計有四百三十二。

一九二五年一月十一日至廿二日，第四次大會，召於上海。時，黨人計有九百九十四。

一九二七年四月廿七日至五月九日，第五次大會，召於武漢。時，黨人計有五萬七千九百六十七。

一九二八年六月十八日至七月十一日，第六次大會，召於莫斯科。

一九四五年四月廿三日至六月十一日，第七次大會，召於延安。時，黨人計有百廿一萬餘。

一九五六年九月十五日至廿七日，第八次大會。召於北京。時，黨人計有千萬餘。

一九六九年四月一日至廿四日，第九次大會。時，黨人計有二千二百萬餘。

一九七三年八月廿四日至廿八日，第十次大會。時，黨人計有二千八百萬餘。

一九七七年八月十二日至十八日，第十一次大會。時，黨人計有三千五百萬餘。

一九八二年九月一日至十一日，第十二次大會。時，黨人計有三千九百萬餘。

一九八七年十月廿五日至十一月一日，第十三次大會。時，黨人計有四千六百萬餘。

一九九二年十月十二日至十八日，第十四次大會。時，黨人計有五千一百萬餘。

一九九七年九月十二日至十八日，第十五次大會。時，黨人計有五千八百萬餘。

二〇〇二年十一月八日至十四日，第十六次大會。時，黨人計有六千六百萬餘。

二〇〇七年十月十五日至廿一日，第十七次大會。時，黨人計有七千三百萬餘。

二〇一二年十一月八日至十四日，第十八次大會。時，黨人計有八千二百萬餘。

二〇一七年十月十八日至廿四日，第十九次大會。時，黨人計有八千九百萬餘。

二〇二二年十月十六日至廿二日，第二十次大會。時，黨人計有九千八百萬餘。

至二〇二四年終，黨人逾億。

## 宗旨
中共章程自云旨在「全心全意為人民服務」。
中共行事，自有其旨，備成體系。蓋黨思想之建設、組織之建設、作風之建設，壹皆基焉。《中國共產黨章程》云：「中國共產黨，其行事之所以，曰馬克思列寧主義、曰毛澤東思想、曰鄧小平理論、曰三個代表重要思想、曰科學發展觀、曰習近平新時代中國特色社會主義思想。」

案中國共產黨之代表大會，依《中國共產黨章程》，主旨之遷易，可分數階。延安整風前，行馬克思列寧主義，七大以毛澤東思想勝之；十四大時增鄧小平理論，十六大增「三個代表」重要思想，十八大以降增科學發展觀，十九大以降復增習近平新時代中國特色社會主義思想。鄧小平以降謂之「中國特色社會主義理論體系」。
廣韻

**大宋重修廣韻**者，韻書也，兼收字義，遂亦為字書。欽定韻書，成於宋真宗大中祥符元年。依宋時四聲而列，平、上、去、入是也。以平聲字多，遂分上下，成書五卷。收字凡二萬六千一百九十四，錄韻共二百又六。而韻復含小韻，計三千八百七十四。
## 〖廣韻〗韻目

## 他典

*韻典網 
*《廣韻》全字表及輸入法 
*《廣韻》全字表，含大字符集 
## 據
蜚蠊

**蜚蠊**，蟲也。於生學也，屬蜚蠊目。色棕紅，行且疾。生川澤、廚灶間，種類繁多。其體殠，背油滑。廣佈於溼、霧山野間，尤以吳越、荊楚、巴蜀為多。亦喜遶於廚灶間。

唐朝以前，漢言蜚蠊。後隨船商傳於日本，日亦稱之蜚蠊。色棕紅，行且疾。生川澤、廚灶間，種類繁多。以其背油滑，稱之**油蟲**。其身不潔，能穢物，傳疾播害。惟亦可入藥，《本草綱目》云：「蜚蠊、行夜、蛗螽三種，西南夷皆食之，混呼為負盤。」賈似道亦著《促織經》，論蟑螂之形，曰：「易名寬翅號蟑螂，翅闊頭尖牙用长。身要匾攤脚要細，只許英雄三二番。」

夫蜚蠊，俗稱**蟑螂**、**油蟲**。粵地通稱**[[維基大典:維基爾雅/曱|曱]][[維基大典:維基爾雅/甴|甴]]**、**甴曱**。
## 據


分類:昆蟲綱
六尺巷

安徽桐城**六尺巷**，界乎清禮部尚書張英舊宅與鄰人吳氏宅。

初，張府重修府邸，以宅界事與鄰人爭執，乃修書至京，冀張尚書藉權勢涉之。張相者，清季名臣張廷玉之父也。尚書覆曰：「**千里修書只為牆，讓他三尺又何妨。[[長城]]萬里今猶在，不見當年[[秦始皇]]。**」族人得書，乃悔，遂退三尺樹牆，其鄰人知其事，亦退三尺樹牆。二牆間卒現一巷，寬六尺有奇。帝知之，敇立牌坊以彰謙讓之德。當世猶可見之，蓋一九九九年於故園依舊制重修者也。
楊蔭榆

**楊蔭榆**，江蘇無錫人也，清光緒十年生。幼好學，遊蘇滬，習格致。肄業上海務本女學。

三十三年，以江寧學務公所官資留學日本。

宣統三年，學成歸國，江蘇省立第二女子師範學校聘為教務主任。

中華民國三年，授北京女子師範學院學監。

七年，留學美國哥倫比亞大學。十一年，以教育學碩士歸國，旋見召北洋政府，赴京。

十三年二月，授國立北京女子師範大學校長，以女身而掌大學，蔭榆為中華第一人也。其間，師生思潮湧動，議論國事，蔭榆附章士釗等議，力止之，是謂女師大風潮，由是與魯迅等有隙。十四年五月九日，攝評議會延警逐學生自治會員許廣平、劉和珍等六人。八月，群情激憤，事不可控，乃辭歸蘇州。然授業之心不泯，立學有年。 

二十六年，日寇下蘇州，屢欲委以偽職，皆厲斥之。寇燒殺淫掠，蔭榆數之寇中軍抗議，其所立女學則儼然庇佑之所。翌年元日，寇中軍遣卒誘之離家，行至盤門外吳門橋，遽以鎗擊之，投於橋下，複數射，乃歿，年五十五歲。次年，葬於蘇州靈岩山繡谷公墓。

初，奉父母命歸於蔣門，然其夫天愚，道不同焉，乃投兄家，終未他適。

## 家屬
*兄：蔭杭，立錫金公學者也。
**內姪女：絳，適錢鍾書，以文名。

分類:中華民國列傳
天元術

**天元術**者，算法也。用算籌。倭人關孝和發展之而創點竄術矣。

其術曰，以空算擬太極，下布一算，名之天元一爲求數根源之象。立天元一而以正負算施加減相乘得同數二位以相消即得空，以之爲歸除式或開方式，開之得其求數。
太極者空實級，太極下一算者一算方級，即天元一者假求數一箇之象也。假令欲求圓經而立天元一爲圓經、假令欲求方靣而立天元一爲方靣、假令欲求弦而立天元一爲弦、此餘隨意命求數。

於天元術，用立元，加減相乘，寄消，開方。立元即立天元一。施加減相乘于是而得數寄左，以後別設數得相消數以相消與寄左爲空數即得歸除式或開方式，開之即得求數。天元術之術路皆盡傚之。

泰西所謂方程者，類之也。

## 假令
假令，今有縱橫平，寸平積一十五歩，只云縱橫和而八寸，問縱橫各幾何。
答曰，縱五寸，橫三寸

*術曰，立天元一爲縱。*

太極下布正一算於方級。此式爲縱。

*以之減只云數，餘爲橫。*

布正八算於實級，布負一算於法級。此式爲橫。

*以縱乘之爲直積。寄左。*

因縱於諸級。則實級降下法級，法級降下廉級。此式爲直積。又寄左此式。

*列積。*

布正一十五算於實級。

*與寄左相消得開方式。*

以列積相消與寄左，則寄左式内減列積實級一十五算。即得開方式。

*平方飜法開之商得縱。*

平方開之，商得五寸，爲縱。開式殘式如下圖。

*亦以之減和餘即橫也。合問。*

以縱五寸減只云八寸即得橫三寸。合問。

## 據
* 《算法天元指南》
* 《天元術理起源秘訣》
周公旦

**周公旦**者，周武王弟也。自文王在時，旦為子孝，篤仁，異於群子。及武王即位，旦常輔翼武王，用事居多。武王九年，東伐至盟津，周公輔行。十一年，伐紂，至牧野，周公佐武王，作牧誓。破殷，入商宮。已殺紂，周公把大鉞，召公把小鉞，以夾武王，釁社，告紂之罪於天，及殷民。釋箕子之囚。封紂子武庚祿父，使管叔、蔡叔傅之，以續殷祀。遍封功臣同姓戚者。封周公旦於少昊之虛
曲阜，是為魯公。周公不就封，留佐武王。

武王克殷二年，天下未集，武王有疾，不豫，群臣懼，太公、召公乃繆卜。周公曰：「未可以戚我先王。」周公於是乃自以為質，設三壇，周公北面立，戴璧秉圭，告於太王、王季、文王。史策祝曰：「惟爾元孫王發，勤勞阻疾。若爾三王是有負子之責於天，以旦代王發之身。旦巧能，多材多蓺，能事鬼神。乃王發不如旦多材多蓺，不能事鬼神。乃命於帝庭，敷佑四方，用能定汝子孫於下地，四方之民罔不敬畏。無墜天之降葆命，我先王亦永有所依歸。今我其即命於元龜，爾之許我，我以其璧與圭歸，以俟爾命。爾不許我，我乃屏璧與圭。」周公已令史策告太王、王季、文王，欲代武王發，於是乃即三王而卜。卜人皆曰吉，發書視之，信吉。周公喜，開籥，乃見書遇吉。周公入賀武王曰：「王其無害。旦新受命三王，維長終是圖。茲道能念予一人。」周公藏其策金縢匱中，誡守者勿敢言。明日，武王有瘳。

其後武王既崩，成王少，在強葆之中。周公恐天下聞武王崩而畔，周公乃踐阼代成王攝行政當國。管叔及其群弟流言於國曰：「周公將不利於成王。」周公乃告太公望、召公奭曰：「我之所以弗辟而攝行政者，恐天下畔周，無以告我先王太王、王季、文王。三王之憂勞天下久矣，於今而後成。武王蚤終，成王少，將以成周，我所以為之若此。」於是卒相成王，而使其子伯禽代就封於魯。周公戒伯禽曰：「我文王之子，武王之弟，成王之叔父，我於天下亦不賤矣。然我一沐三捉發，一飯三吐哺，起以待士，猶恐失天下之賢人。子之魯，慎無以國驕人。」管、蔡、武庚等果率淮夷而反。周公乃奉成王命，興師東伐，作大誥。遂誅管叔，殺武庚，放蔡叔。收殷餘民，以封康叔於衛，封微子於宋，以奉殷祀。寧淮夷東土，二年而畢定。諸侯咸服宗周。

天降祉福，唐叔得禾，異母同穎，獻之成王，成王命唐叔以餽周公於東土，作餽禾。周公既受命禾，嘉天子命，作嘉禾。東土以集，周公歸報成王，乃為詩貽王，命之曰鴟鴞。王亦未敢訓周公。成王七年二月乙未，王朝步自周，至豐，使太保召公先之雒相土。其三月，周公往營成周雒邑，卜居焉，曰吉，遂國之。成王長，能聽政。於是周公乃還政於成王，成王臨朝。周公之代成王治，南面倍依以朝諸侯。及七年後，還政成王，北面就臣位，躬躬如畏然。初，成王少時，病，周公乃自揃其蚤沈之河，以祝於神曰：「王少未有識，奸神命者乃旦也。」亦藏其策於府。成王病有瘳。及成王用事，人或譖周公，周公奔楚。成王發府，見周公禱書，乃泣，反周公。

周公歸，恐成王壯，治有所淫佚，乃作多士，作毋逸。毋逸稱：「為人父母，為業至長久，子孫驕奢忘之，以亡其家，為人子可不慎乎！故昔在殷王中宗，嚴恭敬畏天命，自度治民，震懼不敢荒寧，故中宗饗國七十五年。其在高宗，久勞於外，為與小人，作其即位，乃有亮闇，三年不言，言乃讙，不敢荒寧，密靖殷國，至於小大無怨，故高宗饗國五十五年。其在祖甲，不義惟王，久為小人於外，
知小人之依，能保施小民，不侮鰥寡，故祖甲饗國三十三年。」多士稱曰：「自湯至於帝乙，無不率祀明德，帝無不配天者。在今後嗣王紂，誕淫厥佚，不顧天及民之從也。其民皆可誅。」「文王日中昃不暇食，饗國五十年。」作此以誡成王。

成王在豐，天下已安，周之官政未次序，於是周公作周官，官別其宜，作立政，以便百姓。百姓說。周公在豐，病，將沒，曰：「必葬我成周，以明吾不敢離成王。」周公既卒，成王亦讓，葬周公於畢，從文王，以明予小子不敢臣周公也。

周公卒後，秋未穫，暴風雷，禾盡偃，大木盡拔。周國大恐。成王與大夫朝服以開金縢書，王乃得周公所自以為功代武王之說。二公及王乃問史百執事，史百執事曰：「信有，昔周公命我勿敢言。」成王執書以泣，曰：「自今後其無繆卜乎！昔周公勤勞王家，惟予幼人弗及知。今天動威以彰周公之德，惟朕小子其迎，我國家禮亦宜之。」王出郊，天乃雨，反風，禾盡起。二公命國人，凡大木所偃，盡起而築之。歲則大孰。於是成王乃命魯得郊祭文王。魯有天子禮樂者，以襃周公之德也。

周公卒，子伯禽固已前受封，是為魯公。魯公伯禽之初受封之魯，三年而後報政周公。周公曰：「何遲也？」伯禽曰：「變其俗，革其禮，喪三年然後除之，故遲。」太公亦封於齊，五月而報政周公。周公曰：「何疾也？」曰：「吾簡其君臣禮，從其俗為也。」及後聞伯禽報政遲，乃嘆曰：「嗚呼，魯後世其北面事齊矣！夫政不簡不易，民不有近；平易近民，民必歸之。」

次子君陳，襲周公。是為平公。

## 據
*《史記》卷三十三魯周公世家第三
馮諼

**馮諼**，亦作**馮驩**，齊人也，以貧乏不能自存，自薦孟嘗君門下，問以好、能，俱對以無，孟嘗猶留之。

左右食以草具。居有頃，倚柱彈劍作歌，歎以食無魚，左右以告孟嘗，囑食之。未幾，復歌以出無車、母無養，如是者三，孟嘗俱給之。

後孟嘗君出記求能收債于薛者，諼自請往。問於君曰：「市何以返？」曰：「視吾家所寡有者。」諼遂之薛，使吏召諸民當償者，悉來合券。券遍合，起矯命以債賜諸民。歸告孟嘗曰：「為君市義矣。」孟嘗不悅。後期年，齊王放孟嘗於薛，未至百里，民扶老攜幼，迎諸道中。孟嘗乃識諼市義之謀。

後，諼說于梁惠王，惠王遂欲聘孟嘗，孟嘗則亦以諼計固辭。齊王聞之，恐，乃遣太傅齎黃金千斤、文車二駟，服劍一，封書，謝於孟嘗，請返國。
諼誡孟嘗，忌王悔，當先請祭器，立宗廟於薛，廟成方返。諼謂，市義、說魏、立廟之於孟嘗，猶兔之三窟，蓋可藉而避禍之謂也。

孟嘗君為相數十年，無纖芥之禍者，馮諼之計也。

## 據
*《戰國策》
江蘇省

**江蘇省**，略字**蘇**，華東一省，故維揚之地，江淮入海處也。外瀕東海，有魚鹽之利。內則水土豐美，人口滋殖。地兼水陸，古來商賈薈萃，漕運通達。遷客騷人，亦多會於此。故江蘇自宋明以來，巨邑遍佈。是以遺跡處處，不可勝數。

面積十萬二千六百平方公里，爲中國第二十四大省；二〇〇四年凡七千四百三十三萬口，爲中國人口第五大省，而人口密度則達一平方公里七百四十二人，居中國第四；其民幾爲漢族，少數民族多者有回族。

## 名
江蘇者，蓋取江寧、蘇州二府之合稱，簡稱取「蘇」。康熙五年析下江巨省江南省爲皖、蘇，今二省之名、境皆襲之。

春秋吳屬，故稱「吳」「吳地」。此地水系發達，湖蕩密佈，故謂「水鄕」；有此水澤，禾熟魚肥，人皆美曰「魚米之鄕」。

## 沿革
《禹貢》徐、揚二州之地。春秋句吳、徐戎所居。戰國為楚之東境。秦置會稽、東海二郡。漢魏之際，世情多變，六朝繼興於此。中唐以降，中原破敗，獨江淮無事，朝廷遂仰食於此。時謂天下之盛，多在江都，而蜀居次，謂之「揚一益二」。宋世有「蘇常熟，天下足」之說，皆在省境。明都應天，遂以為南直隸。清改江南省，康熙間析江南省東半為江蘇省，治蘇州。其時，有海關在松江、海州，乾隆間方廢。其後人口日盛，賦役繁雜，多置新縣，至有兩縣共一城之象，俟民國立，方裁之。

民國初，以江寧為南京。及袁世凱柄國，復都北京。世凱事敗，軍閥繼起，江蘇為孫傳芳所保。十六年，國民政府蔣中正北伐至省，析江蘇省置上海市，十六年定都南京，江蘇乃遷治鎮江。中正以江蘇京畿之地，經營甚力。

二十六年日本侵華，中正所營多隳，國府入蜀以避兵鋒。南京城破，日軍屠城以銼其志，死者三十萬，婦女被掠，傷者無算。其後日本立汪兆銘於南京，別建國府。江蘇乃遷治蘇州，江北之地析置淮海省。三十四年隨日本兵敗而廢。中華民國卒還都南京。

三十七年，國共戰於淮海間，國軍大敗。三十八年南京失。中華人民共和國立，江蘇析置蘇南、蘇北行署，一九五二年復置江蘇省，治南京。

改革開放初，以粵省為重。一九九零年以降，始經營上海，惠及蘇州、無錫、常州等處，惟蘇州最盛，遠超南京。

## 政區

江蘇省治南京市，為副省級市，並有地級市十二，茲列如下：

江南五市，自東而西者，蘇州市、無錫市、常州市、鎮江市、南京市；

江北八市，自北而南者，徐州市、連雲港市、宿遷市、淮安市、鹽城市、揚州市、泰州市、南通市。

## 外典
*蘇省政府

分類:中華人民共和國諸省
羅伯特議事規則

**羅伯特議事規則**，又稱**羅拔氏會議規則**（**英文：Robert's Rules of Order**），美將亨利羅伯特著。述團體、黨群集會之規，所以止無謂之爭，順議事之程，避專權之控，納審慎之言，而速成所議也。

一八七六年首刊于世，羅氏後人屢為增補，今凡十修，累加謄印，行銷凡五百萬有奇。於泰西，廣為民團、商會所用，官議亦常資之。民國六年，孫文循其舊本之義，成《民權初步》，以教國民習民主所宗。二零零八年三月，袁天鵬、孫滌譯全本刊行中國。

## 合著者
*亨利·馬丁·羅伯特
*莎拉·科本·羅伯特，亨利兒媳
*亨利·羅伯特三世，老亨利之孫
*威廉·埃文斯
*丹尼爾·霍尼曼
*托馬斯·鮑爾齊

## 参閱
*羅氏規則網（英文）
東京開封府

**東京開封府**者，蓋今開封市也。居汴水之上，戰國時為魏都大梁，以利運興。唐平王世充，始置**汴州**，因水為名。中唐以降，朝廷益仰食江左，汴居運河之中，有轉輸之利。朱全忠節度汴梁，因而得國，乃以汴為東都，升**開封府**。宋因五代都開封，為東京。集天下財賦，一時極盛。唯開封無險，乃以巨費治軍。久之財枯力殫，而無堪用之兵。靖康國難，既屬金，漕利雖絕，仍以為**南京**。端平入洛，城邑已空。元世改汴梁路，遂不復為京師矣。

## 沿革
古衛儀邑也。魏惠王居儀邑，營大梁，始興。漢以降為浚儀縣，屬陳留郡。隋簡州郡，屬鄭州。唐武德四年平王世充，始置汴州，初領浚儀、新里、小黃、開封、封丘五縣。元和中，為宣武軍節度使治所。後周因而擴之，宋興，定都。靖康以降，金人遷中都大興府。金宣宗貞祐二年，金主復遷都汴京。宋理宗端平中，宋元滅金，隳其城邑。

## 政區
城有三重，外城為護龍河所繞，廣十餘丈。正門置二重門。內城，故宣武節度使汴州州治也。皇城，蓋後周所建，宋擴之。
### 外城城門
*正南南薰門，南東陳州門，南西戴樓門。有水門兩道。
*正東新宋門，東南東水門，東北新曹門，復有東北水門一道。
*正西新鄭門，次西水門、萬勝門、固子門、西北水門。
*正北封丘門，北東陳橋門，北西新酸棗門，次衛州門。
### 內城城門
*正南朱雀門，南東新門，南西保康門。
*正東舊宋門，東南角門，東北舊曹門。
*正西舊鄭門，次北角門，次曰梁門。
*正北舊封丘門，次景龍門、金水門。
### 大內城門
*正南宣德門。南西左掖門，南東右掖門。
*正西西華門。
*正東東華門。
*正北拱辰門。
螳螂

**螳螂**，又名**蟷螂**、**蟷良**、**石螂**、**拒斧**、**天馬**、**不過**，昆蟲也。前肢如鐮，善捕食蟲。其類繁多，難以勝數，約二千餘。暖熱之地，皆可睹之。

其身細長，如棒，有六肢，皆亦細長，前肢如鐮。頭若三角，複眼。食蟲為主，而較大者，則間獵蜘蛛、蛙之屬。若飢甚無食，則相食。雌大於雄，故雌食雄，但不必然。捕食之際，先以鎌肢挾持所獲，復以大顎噬囓之。食畢，嘗前肢以清之。

分類:昆蟲綱
藤堂明保

**藤堂明保**，日本三重縣上野市人，大正四年九月二十日生。世為津藩伊賀上野城留守。幼，隨父移鎮大連。

昭和十三年，卒業於東京帝國大學中國哲學科，爲外務省吏，奉省命留學北京。時中日交戰，應徵。

十六年，退役，復受命從軍為通譯。南京城破，翌日奉命往河內。廿二年復員歸國，任第一高等學校教授。

廿五年，轉任東京大學文學部專任講師。廿九年，任同助教授。卅八年，任同教授。

四十三年，東大紛爭起，學生與大學構難，佔據講堂。明保和學生，批大學。四十五年政府遣警察驅學生，遂憤而辭職。爾後，屢見諸電視，爲國民所博知。

四十七年，任早稻田大學政治經濟學部客席教授。五十一年，爲日中學院長。

六十年二月廿六日卒，享年七十有一。一生埋首漢學，尤善小學。傳世有《中國語音韻論》、《漢字語源辭典》、《漢字及其文化圈》等。以高島俊男承其學。

分類:昭和列傳
分類:三重縣列傳
麥兜

**麥兜**，香港卡通豬也。謝立文撰，麥家碧繪。於漫畫書冊外，有電影六，述其平生，實多諷喻世事，顧念芸芸之生計也，故得廣傳，喜之者眾。

## 生平

一九九五年六月二十二日，生香港九龍廣華醫院。父炳，兜未生而亡走，不知所蹤，或云其為「菠蘿油王子」，往尋舊國矣。母譚氏玉蓮。其表弟者，名麥嘜也。

左額及右眼各有一褐色胎記，性達，語出驚人，好食雞肉。欲遊馬爾代夫，因屢求母，以家貧，未能如願。幼，讀於春田花花幼稚園。

分類:中華人民共和國漫畫
固始縣

**固始縣**在中華人民共和國河南信陽東境，淮水之南，大別山之北。寧西鐵路橫縣中。方二千九百四十六公里，口百六十三萬餘。

## 沿革

## 政區

縣治城關鎮，領十鎮二十二鄉。

其十鎮：城關、三河尖、陳淋子、黎集、往流、郭陸灘、蔣集、胡族鋪、方集、段集。

其二十二鄉：城郊、汪棚、沙河鋪、南大橋、洪埠、陳集、徐集、豐港、馬堽、草廟集、張廣廟、石佛店、泉河鋪、柳樹店、分水亭、武廟集、祖師廟、趙崗、張老埠、楊集、李店。

## 它典
* 固始縣政府 

## 引據
*《固始縣志》
吳起

**吳起**者，衛人也，好用兵。嘗學於曾子，事魯君。齊人攻魯，魯欲將，起妻齊人也，而魯疑之。吳起欲就名，遂殺其妻以明不與齊也。魯遂以爲將，攻齊，大破之。

魯人或惡吳起曰：「起之爲人，猜忍人也。其少時家累千金，遊仕不遂，遂破其家，鄉黨笑之。起殺其謗己者三十馀人，而東出衛郭門。與其母訣，齧臂而盟曰：起不爲卿相不複入衛。遂事曾子。居頃之，其母死，起終不歸。曾子薄之，而與起絕。起乃之魯學兵法，以事魯君，殺其妻而求將。夫魯小國而有戰勝之名，則諸侯圖魯矣。且魯、衛兄弟之國也，而君用起，是棄衛也。」魯君疑之，謝吳起。

起於是聞魏文侯賢，欲事之。文侯問李克曰：「吳起何如人哉？」克曰：「起貪而好色，然用兵司馬穰苴不能過也。」於是以爲將，擊秦，拔五城。起之爲將，與士卒最下者同衣食，臥不設席，行不騎乘，親囊贏糧，與士卒分勞苦。

嘗有一卒病疽者，起爲吮之。其母聞而哭之。或曰：「子，小卒也，而將軍自吮其疽，何哭爲？」母曰：「非然也。往年吳公吮其父，其父戰不旋踵，遂死於敵。今又吮其子，妾不知其死所矣，是以哭之。」

文侯以吳起善用兵、廉平盡能得士心，乃以爲西河守，以拒秦、韓。魏文侯既卒，其子武侯立。武侯浮西河而下中流，顧而謂吳起曰：「美哉乎山河之固，此魏國之寶也。」起對曰：「在德不在險。昔三苗氏左洞庭，右彭蠡，德義不修，禹滅之。夏桀之居，左河濟，右太華，伊阙在其南，羊腸在其北，修政不仁，湯放之。商纣之國，左孟門，右太行，常山在其北，大河經其南，修政不德，武王殺之。由此觀之，在德不在險。若君不修德，舟中之人盡爲敵國也。」武侯曰：「善。」即封吳起爲西河守，甚有聲名。

魏置相，相田文，吳起不悅，謂文曰：「請與子論功，可乎？」田文曰：「可。」起曰：「將三軍，使士卒樂死，敵國不敢謀，子孰與起？」文曰：「不如子。」起曰：「治百官，親萬民，實府庫，子孰與起？」文曰：「不如子。」起曰：「守西河而秦兵不敢東鄉，韓、趙賓從，子孰與起？」文曰：「不如子。」起曰：「此子三者皆出吾下，而位加吾上，何也？」文曰：「主少國疑，大臣未附，百姓不信。方是之時，屬之於子乎？屬之於我乎？」起默然良久曰：「屬之子矣。」文曰：「此乃吾所以居子之上也。」

田文既死，公叔爲相，尚魏公主而害吳起。公叔之仆曰：「起易去也。」公叔曰：「奈何？」其仆曰：「起爲人節廉而自喜名也，君因先與武侯言曰：夫吳起賢人也，而侯之國小，又與強秦壤界，臣竊恐起之無留心也。武侯即曰：奈何？君因謂武侯曰：試延以公主，起有留心則必受之，無留心則必辭矣，以此蔔之。君因召吳起而與歸，即令公主怒而輕君。吳起見公主之賤君也，則必辭。」於是吳起見公主之賤魏相，果辭魏武侯。武侯疑之，而弗信也。

吳起懼得罪，遂去，即之楚。楚悼王素聞起賢，至則相楚，明法審令，捐不急之官，廢公族疏遠者，以撫養戰鬥之士，要在強兵破馳說之言縱橫者。於是南平百越，北拜陳、蔡，卻三晉，西伐秦，諸侯患楚之強。故楚之貴戚，盡欲害吳起。及悼王死，宗室大臣作亂而殺吳起。

孫子曰：「視卒如愛子，故可與之俱死。」起與士分勞苦。又曰：「輔周則國必強。」起守西河而秦兵不敢東鄉是也。

## 據
*《史記·吳起傳》
華嚴宗

**華嚴宗**，佛教之大乘宗派也。以華嚴經為主故名華嚴宗。杜順，智儼，法藏，澄觀，宗密，此法師為華嚴宗之五開祖。義湘，韓國僧也，入唐求道。及法藏智儼之弟子也。
六百七十一年，歸韓即傳華嚴教義開宗。七百三十六年，日本僧良辯招審祥自韓來日，在金鐘寺講華嚴經。東大寺建後，良辯入寺立華嚴學。唐華嚴宗滅而韓國及日本兩宗存。

## 教義
如龍樹中觀，華嚴宗亦以空為本根而解法相殊。中觀用遮情。華嚴用表德。遮情者，此解法明一切法無實體則空無生之理。如『中論』云，「一切法空故，何有邊無邊，亦邊亦無邊，非有非無邊，何者為一異，何有常無常，亦常亦無常，非常非無常。」表德者，自有五門。如『華嚴發菩提心章』云，「一、真空觀，二、理事無礙觀，三、周偏含容觀，四、色空章十門止觀，五、理事圓融義。」此兩解法明一切法無實體則空。亦明我我所無本，所以解脫門。
赤腹蠑螈

**赤腹蠑螈**（學名︰**Cynops pyrrhogaster**），又名**赤腹井守**，蠑螈也。生於日本，除北海道外，皆可見。蓋日本處，蠑螈別無他種，日人簡稱之蠑螈。

其體全長十釐米，足有四本，皆短，尾長。異乎山椒魚，皮乾。背黑而茶褐，腹赤而有黑斑，鮮明。赤深淺不一、斑亦如是，因地因種而異，或幾全黑，或無一斑、或赤及背。

有河豚毒，蓋腹之赤黒，毒之示也，即警戒色。覺強刺戟，輒反身示腹。

分類:爬行類
穀梁傳

**春秋穀梁傳**，一名**榖梁春秋**，孔子春秋之傳也，為「春秋三傳」之一，列於「十三經」。孔子作《春秋》，以之授子夏，子夏又授公羊高及榖梁子。榖梁子以己之所學做春秋傳，是谓「榖梁傳」。

## 傳習
榖梁子名赤，字元始。一名喜，又曰名淑，學者於此多有惑焉。授《春秋》經於子夏，再傳至於荀卿，荀卿傳魯申公，申公傳暇丘江公，暇丘江公在漢武帝時，與董仲舒同時。

是時，仲舒通「五經」，善屬文，能作高言，故得見用。而暇丘江公口吶，論辯不能敵。是故武帝尊信《公羊》，使太子學焉，而黜《榖梁》，《榖梁》遂為民間之學。太子既通《公羊傳》，複私問《穀梁》大義而善之。然其後傳述遂微，唯魯之榮廣、皓星公二人受焉。而榮廣高材捷敏，最能明其義，與《公羊》家眭孟等論，數困之，故好學者頗複知有《穀梁》焉。其後，沛之蔡千秋、梁之周慶、丁姓皆從榮廣受。千秋又事皓星公，為學最笃。

漢宣帝立，聞祖戾太子嘗好榖梁，遂有意焉。間有丞相韋賢、長信少府夏侯勝者，言《穀梁》本魯學，公羊氏乃齊學不純，宜興《穀梁》之學。宣帝悅千秋之論，用之亦為郎。其後，乃召《五經》名儒、太子太傅蕭望之等大議殿中，平《公羊》、《穀梁》同異，各以經處是非。由是《穀梁》之學大盛。乃立《榖梁》於學官，有博士，研習不絕。

至於後漢、三國，《榖梁》又微。至晉世，乃有豫章太守范甯作《榖梁經傳集解》，發明古義，且合經傳于一也。唐時，《榖梁》又衰，為「小經」，而鮮人學焉，獨楊士勛為之作疏。楊疏后列於「十三經注疏」中。

至於元明及清初，《榖梁》乏人傳授。清末廖平以《榖梁》為宗，作《榖梁古義疏》。鍾文烝作《春秋谷梁經傳補注》，最善焉。

## 論言
《榖梁》之傳，非同《左氏》之記事，《公羊》之高言，以解《春秋》為主，議論殊少而於大義甚明。其文簡而賅，其解《春秋》也，以孝悌為本，以周王為基，以禮樂為宗，以親民為正。簡而有序，通明有理；論經之義，顯然而備。其要在興禮樂，正風俗；其旨在發明孔子之大義。其于儒學可為最善而至明。而其中親百姓、責宋襄、正稅畝、恒獲麟之論至於今日亦未嘗有能責之者，過于二傳者多也，孰謂《榖梁》不能得夫子《春秋》之真意乎？後人多好大言空論之說，不能明此真學也。以故榖梁之義多泯，而人所不能知焉。

## 雜言
近世或有學人以榖梁傳多法家言，又荀子曾傳之，且文少義簡，故不為儒者所重。其論可備一說。
又，柳宗元好《榖梁》，參之以礪己文。

## 它典
《春秋穀梁傳》全文

## 據
漢 班固《漢書·儒林傳》

唐 楊士勛《春秋穀梁傳注疏》
神聖羅馬皇帝腓特烈一世

**神聖羅馬皇帝腓特烈一世**，世稱**赤髯腓特烈**，霍亨斯陶芬氏，一一二二年生。父獨目腓特烈，士瓦本公。母朱迪斯，韋爾夫氏所出，巴伐利亞公黑亨利之女也。當是時國中以霍、韋二氏最盛。一一四七年，襲父爵；一一五二年，選羅馬人之王。

既即位，欲效查理曼及奧托大帝，崇上抑下，重振君威。乃優容貴族，以得其心。其時丹麥三王並立，王乃發兵助丹麥王斯文三世。又使使於東羅馬。初，王即位時，未表教皇猶金三世。一一五三年，其時羅馬城中有欲復古羅馬法制者，乃於教皇定約，發兵助教皇，以求教皇許其王位。惟猶金崩於年，事乃止。

自奧托大帝，王有欲稱帝者，必詣羅馬，受封於教皇。新教皇阿納斯塔修斯立，遂於一一五四年，以勤王為名，軍義大利，王之。翌年兵至羅馬，平內亂，受封如禮。

既後方穩，烈始求神聖羅馬帝國帝位，一一五三年，首征意大利。途中，有書至，乃教皇尤金三世求救，夫教士阿諾德率眾起義，奪權，選舉羅馬元老院成員及執政官，宣教會當棄土簡約。此天錫腓特烈之機也，烈速平亂，入羅馬勤王。

然新教皇哈德良四世守舊，加冕時，強令腓特烈為教皇御如故，烈怒，遂血洗會場，千人卒。然終得神聖羅馬帝國皇帝之號。此前之德皇，僅稱羅馬帝國皇帝，冠以神聖，自腓特烈始。

此後，腓特烈始致力於君意大利列邦。意大利盛于商貿，西通西歐各國，東臨大秦大食，然列邦各自為政，四分五裂，乃兵家必爭之地也。

一一五四年，腓特烈會諸侯於隆卡利亞，再宣神聖羅馬帝國皇帝乃意大利之主也，任其官員、收其稅收皆為皇帝之權也。然烈之歲略鉅資招致意北列邦怒，遂紛紛結盟，以米蘭為首，共抗暴德。

一一五八年，腓特烈再征意大利，告捷。一一六零年，三征意大利，險勝，新教皇亞歷山大三世絕罰之。絕罰者，革其教籍也。圍城二年，始破米蘭，毀之，又稱亞歷山大三世乃偽教皇也。

然其行之愈暴，其敵之愈眾。一一六七年，意大利列邦結倫巴第之盟，佑米蘭，反大德，教皇、大秦亦助之。是年，腓特烈四征意大利，攻破羅馬，教皇在逃，再加冕。然意北列邦民揭竿而起，假瘟疫之勢，折腓特烈兩千騎，烈亦身陷重圍，佯耕者方逃，慘敗。

一一七四年，五征意大利。倫巴第之盟之勢大增，初欲和，然以腓特烈弗允教皇列席而止。一一七六年，戰于米蘭之郊林雅諾，此乃名役也，德軍打敗，烈傷，降。

次年，與教皇亞利山大三世立威尼斯之約，還教產，許之以弗間教皇國之內政，又跪吻其足。一一八三年，又與倫巴第之盟立康斯坦茨之約，還其得地，棄其特權，廢其于隆卡利亞所定之各律。烈留其至高任職權，且定比其訓時，倫巴第之盟列邦須接駕。

一一八六年，腓特烈六下意大利，然此次非戰也。其子亨利六世娶西西裡王國儲君康斯坦斯於米蘭，是為意大利國王、王后，新教皇烏爾邦三世冕之。

意治則德亂。比其致力於意大利也，德意志諸侯則漸強也。其授猛獅亨利等諸侯以諸多特權，以致君權衰而侯權盛。然一一七四年，腓特烈以其未全力助君南征大敗猛獅亨利，奪其領地，僅餘不倫瑞克及呂訥堡，逐之不列顛。

一一八九年，聖地既失，腓特烈說歐洲列國從之東征以光復聖地，然途中溺崩於薩勒夫水，終年六十有七。
無機化合物

**無機化合物**，又曰**無機物**、**無官**、**非官品**，水、鹽、硫酸之類皆從與此，蓋非官品也，夫有機物者，含碳之化合物也。雖然，尚存簡單含碳化合物，如一氧化碳、二氧化碳、碳酸、碳酸鹽、氰化物、碳化物之屬，因其構其性皆類於他類無機化合物，故亦作無機以究。以類分之，得氧化物、酸、鹼、鹽凡四類。

古之人尚未能制得尿素，而尿素者，有機化合物也。遂斷曰，凡人創之化合物，皆無機。然德人維勒，以氰酸鉀、硫酸銨得尿素。於是，不復謂人創化合物曰無機。
英格蘭王表

昔者，日耳曼入不列顛，有盎格魯、撒克遜、日特諸部，各自據地立國，攻戰連年，遂成七雄。卒以八二九年，西撒克遜王愛格伯特，平定六國。又五十年，其後阿佛列始稱英格蘭王，英格蘭國遂立。

## 西撒克遜王系

*奧法 有說英格蘭王號當以麥西亞王奧法初用
愛格伯特平定六國
*愛格伯特
*埃塞爾沃夫
*埃塞爾巴特
*埃塞爾伯特
*埃塞爾雷德
*阿佛列大王 始稱英王
*長者王愛德華
*顯王艾塞斯坦
*雄王愛德蒙
*愛德瑞德
*公正王愛德威
*和王愛德加
*殉教王愛德華
*猝迫王埃塞爾雷德
*勇王埃德蒙
丹麥侵英，丹人為王
*克努特大王
*兔足王哈羅德
*強王克努特
西撒克遜王系復辟
*懺悔王愛德華
*哈羅德二世

諾曼征服

## 諾曼氏
*霸王威廉
*紅毛王威廉
*文王亨利
諾曼氏絕嗣，約定以布盧瓦氏為王一代
*史提芬
如約傳金雀花氏

## 金雀花氏
*短篷王亨利
*獅心王理查
*無地王約翰
*亨利三世
*長足王愛德華
*愛德華二世
*愛德華三世
*理查二世

蘭開斯特公亨利廢王自立

## 蘭開斯特氏
*亨利四世
*亨利五世
*亨利六世
玫瑰戰爭，約克公愛德華廢王自立

## 約克氏
*愛德華四世
*愛德華五世
*理查三世
理士滿伯亨利弒王自立

## 都鐸氏
*賢王亨利
*亨利八世
*愛德華六世
*琴·格蕾
*血腥瑪麗
*童貞女王伊莉莎白
都鐸氏絕嗣，伊莉莎白命蘇格蘭王詹姆士入繼

## 斯圖亞特氏
*詹姆士一世 蘇格蘭稱六世
*查理一世
英國內戰，王伏誅，改共和
*國會
奧利弗廢國會，自封護國公
*護國公奧利弗·克倫威爾
*護國公理查·克倫威爾
國會復立，擁先王遺子查理復辟
*查理二世
*詹姆士二世 蘇格蘭稱七世
光榮革命，王女瑪麗與夫尼德蘭執政威廉並立為王
*瑪麗二世
*威廉三世
*安
併蘇格蘭，改國號不列顛
公羊傳

**春秋公羊傳者**，孔子《春秋》之傳也。與《左氏》、《穀梁》並為「春秋三傳」。後世咸以為解《春秋》大義之書。孔子作《春秋》，以記事為條貫，以大義微言為經緯。其辭微而不顯，其義指深厚。其文為褒貶之辭，諸侯大夫遂不可輕易聞而得也。故文簡而深，義晦而廣。
## 緣起
孔子自衛返魯，修明文獻，本願述而不作。然西狩獲麟，端門授命，天降赤書，命曰：「趍作法，孔聖沒，周姬亡，彗東出，秦政起，胡破術，書記散，孔不絕。」孔子感意，知己將歿而學恐無傳，乃發諸記注，得百三十國之寶書。乃據魯史，立新經，筆則筆，削則削，文成數萬，其旨數千，為後世製法，曰《春秋》。而授之以子夏，子夏授《春秋》予齊人公羊子名高，公羊子乃約聖賢意，為《春秋》作「傳」，以明大義微言，製作之法，遂成《**春秋公羊傳**》。
## 傳習
公羊子傳《春秋》與其子平，平傳與其子地，地傳與其子敢，敢傳與其子壽。期間年月或久，若本《傳》中「子沈子」、「子司馬子」、「子北宮子」者，亦其傳授經師也，不盡必出於公羊子。至於當時大儒若孟、荀者，亦有得其傳授。

漢興，天下初定，至景帝時，公羊壽乃與齊人胡母子都著於竹帛，傳習天下。董仲舒者，亦從壽處得習經傳，司馬遷曾從之學《春秋》焉。仲舒上書武帝，曰「天人三策」，言天人感應、春秋孔子之法，武帝大喜，遂廢百家，獨尊儒術，以公羊立於學官，為最尊之經。又公孫弘學《春秋》說，以《公羊》之義為宗，干武帝，至於丞相。於是天下鄉風，公羊之學大盛，學之者，若马宫、左咸之徒，至於卿相。天下咸以《春秋》大義為論事之據，以《春秋》為孔子為漢室製作之法。而讖緯、陰陽、災異之說遂興焉。

後漢，《公羊》仍為顯學，傳習不絕。然《左氏》、《榖梁》並起，馬鄭諸人，咸宗《左氏》，摒除《公羊》。而何邵公休者，獨有慧眼明智，以《公羊》為宗，閉門潛思數年，目不窺園，乃作《公羊傳注》，以救此經于萬一。然歷數至此，非人所能，漢亡，公羊遂微。至於六朝隋唐，學者唯知有此經而已，俱不傳焉。

唯唐徐彥，能明經義，上承邵公，作《春秋公羊傳注疏》。至於宋元明時，又微焉。清興，考據之學盛，孔廣森、陳立相為《公羊》作注。至於清季，而莊存與、劉逢祿、龔自珍、魏源、康有為、崔適諸大家並起，發明古學，力興《公羊》家法，為近世之公羊家焉。此諸人倡言變法，力呼維新，以孔圣之道為新世之法，中華學術，為之一改。至於今日，有蔣慶為言公羊學之宗，著《公羊學引論》，為使《公羊》與當今之世能有所合焉，亦為使「政治之儒學」所能重興也。
## 書義
公羊之傳，以明孔子大義微言為道也。有「改制」、「大一統」、「張三世」、「大復仇」、「辯夷夏」之說。其義，乃所謂「非常異議可怪之論」也，為昏君亂臣所不能容，故隱晦也。

***「改制」**者，「托古改制」之謂也。孔子作《春秋》，以誅滅亂臣賊子，撥亂反正，立一新朝，以「春秋」為號，以為「素王」、「文王」，於《春秋》中行天子之權。使一字之褒，榮于華袞；一字之貶，加于斧鉞。改周舊制，新周、故宋、據魯，以《春秋》當新王，以明孔子之志。后康有為襲之，作《孔子改制考》，亦為變法之本。故孔子嘗謂：「吾志在《春秋》，行在《孝經》」，又曰「知我者其惟《春秋》乎，罪我者其惟《春秋》乎？」以《春秋》最能明夫子之志故也。

***「大一統」**者，言盛讚天下一統也。《春秋》以「元」為最大，「元」統「年」，「年」統「春」，「春」統「王」，「王」統「正月」。亦為天地之道，人文之法，盡在於此。故天下不可以不一統，不一統則大亂也。

***「張三世」**者，以世道運轉為「據亂」、「升平」、「太平」之世。人事之行，必從「據亂」至「升平」然後可得「太平」也。或曰，「升平」者，《禮記》所謂「小康」也，「太平」也者，《禮記》所謂「大同」也之世，其論可備一說。然三世漸替，是人事漸進之故爾。

***「大復仇」**者，《公羊》以為國家之仇，雖百世可復，亦為國家一體，萬民一心也，是愛國家之言。漢武帝以此為據，而伐匈奴，曰：「復高祖白登之圍也。」

***「辯夷夏」**者，以為文明、蠻野之際不可亂，華夏、夷狄之防不可無，不可使禮樂文章複歸於茹毛飲血也。華夏之國而行夷狄之禮，則書以貶絕之，夷狄之國而愿從華夏者，則稱之以義也。
## 它典
* 春秋公羊傳全文
愛沙尼亞

**愛沙尼亞共和國**（愛沙尼亞文：Eesti Vabariik），東歐之國也。都塔林，方四萬五千二百六十六公里，口百三十二萬。東接俄羅斯，南界拉脫維亞，西臨波羅的海，北瀕芬蘭灣。以愛沙尼亞語為官話。

初，為俄羅斯帝國之ㄧ部，一次大戰後立國。一九四零年復為蘇聯所併，一九九一年二度立國迄今。
占婆列王表

**[[占城|占城國]]**在南越之南，漢初平間立國，傳千二百年，易姓十五，明成化間亡於安南阮主，餘部附阮氏為土司。又四百載，為阮氏所廢。下自漢至明占城列王。有漢名者則錄漢名，無者取梵名。重名則數世數。

## 林邑王

*區連 一作區憐、區達，梵名釋利摩羅
*此間數傳，世數王名失考
*范熊
*范逸
一易姓
*范文
*范佛
*范胡達 一作范須達，梵名拔陀羅拔摩
*范敵真
*范敵文
二易姓
*范陽邁
*范陽邁 初名咄，後更名陽邁，與先王同，史家有稱之二世者
*范神成
*范當根順
*范諸農
*范文款 一作范文贊
*范天凱 梵名德華華曼
*范弼毳跋摩
三易姓
*高式勝鎧 梵名律陀羅跋摩
*范梵志 梵名商菩跋摩
*范頭黎 梵名建達婆達摩
*范鎮龍 梵名跋薩達摩
*拔陀羅首羅跋摩
*伊奢那跋摩 女王也。諸葛地妻
*諸葛地 梵名毗建陀跋摩
*毗建陀跋摩二世
*律陀羅跋摩二世
四易姓，稱環王
## 環王
*畢底邠陀羅跋摩 
*釋利薩多跋摩 
*因陀羅跋摩一世 
*訶黎跋摩一世 
*毗建陀跋摩三世
五易姓，稱占城王
## 占城王
*因陀羅跋摩二世 
*闍耶僧伽跋摩一世
六易姓
*拔陀羅拔摩二世 
*因德漫
*釋利因施盤 
*波美稅褐印茶
*施利陀盤吳日歡
*劉繼宗
七易姓
*因陀羅跋摩五世
*楊陀排
*訶黎跋摩二世 
*楊普俱毗茶逸施離
*建毗陀跋摩四世 
*闍耶僧伽跋摩二世 
是時國分南北，下南國三王
*楊蔔尸利律陀般摩提婆
*楊卜麻疊
*鄒亞娜
真臘執王鄒亞娜，四方並起
## 戰國
*訶黎跋摩三世 
*闍耶因陀羅跋摩二世 
*波羅摩菩提薩 
*闍耶因陀羅跋摩二世 重祚 
*訶黎跋摩四世
十易姓
*闍耶因陀羅跋摩二世
十一易姓
*律陀羅跋摩四世 真臘人 
*闍耶訶黎跋摩一世 占人，敗律陀羅跋摩得其國 
*闍耶訶黎跋摩二世 
*闍耶因陀羅跋摩四世
真臘滅占城
## 真臘王
此間真臘人嘗立二國
### 佛逝國
*蘇利耶闍耶跋摩 
*闍耶因陀羅跋摩 
賓童龍滅佛逝
### 賓童龍國
*蘇利耶跋摩
真臘滅賓童龍，此後為真臘郡縣十七年
## 占城復國
闍耶因陀羅跋摩四世之後復國
*闍耶波羅密首羅跋摩二世 
*闍耶因陀羅跋摩六世 
*因陀羅跋摩六世 
*制旻 梵名闍耶僧伽跋摩，稱三世 
*制至 梵名闍耶僧伽跋摩，稱四世 
*制能
十三易姓
*制阿難
*茶和布底
*阿答阿者 越南史稱制篷峨
十四易姓
*閣勝 越南史稱羅皚
*占巴的賴 梵名闍耶僧伽跋摩，稱五世
*摩訶賁該 
*摩訶貴來 
*摩訶貴由
十五易姓
*摩訶槃羅悅 越南史稱槃羅茶悅 
*槃羅茶全 
*槃羅茶悅 越南史稱槃羅茶遂
安南阮主執其王，以其地置交南州。復封其人於賓童龍，以為土司，又四百載廢之

## 據
*《二十五史》
五代

**五代**者，後梁、後唐、後晉、後漢、後周也。唐天祐四年，權臣朱溫廢哀帝自立，建後梁，是為五代之始。傳三世，為後唐李存勖所滅。後唐之君無道，篡弒頻仍。河東節度使石敬瑭乘間以契丹之助奪位，建後晉。開運三年，契丹耶律德光引兵來伐，出帝被執於契丹。河東節度使劉知遠聞之，稱帝於太原。已而契丹主北歸，遂遷都開封。傳子承祐，為郭威所弒，威建號後周。顯德七年，趙匡胤興兵奪位，後周遂亡，而開宋朝之基。

是時，亦有節度使割據稱帝，曰前蜀，曰後蜀，曰南吳，曰南唐，曰吳越，曰閩，曰南楚，曰南漢，曰南平，曰北漢。計凡十國，故亦與五代併稱曰「五代十國」云。吳越、楚、南平，皆受中原封，稱王而已。不自僭號。其餘皆稱帝。是故史官以吳越、楚、南平爲世襲，餘爲僭偽。
理查一世

thumb|right|理查一世
**理查一世**（**Richard I**）者，英格兰王國金雀花朝國王亨利二世之三子也。生於一一五七年九月八日，卒於一一九九年四月六日。凡征戰沙場，身先士卒，勇若雄獅，故又有**獅心理查**（Richard the Lionheart）之號。繼父乃金雀花王朝二世。理查亦兼諾曼底公、阿基坦公、安茹伯。

幼年居於法國阿基坦，其母艾琳娜育之。一一八六年，封公阿基坦。一一八四年，兄薨而入主東宮。一一八八年至一一八九年，因其父欲立幼子約翰為儲，通法王腓力二世行玄武門之事，得王位。

一一九零年，理查聯腓力二世之力，興第三次十字軍東征。一一九一年，佔塞浦路斯，破阿克。然受阻於耶路撒冷，不敵薩拉丁軍也。一一九二年九月議和。

但見俘於奧地利公利奧波德五世於歸途，轉至神聖羅馬帝國皇帝亨利六世。囚於特利菲爾斯之山堡。理查母后艾琳娜與坎特伯雷大主教華爾特（Hubert Walter）極力奔走，終於一一九四年以十五萬馬克贖之。

一一九六年，與腓力二世交惡而戰，致倫敦抗稅起義。一一九九年，之阿基坦平亂，為流矢所中，崩，傳位於其弟約翰。

王英十年，多戰於外，於國內僅六月，國多由華爾特治。弗通英語，窮兵黷武，百姓不堪。然，人慕之俠士風範。又其久居在外，世家貴族因此權力擴張，則奠定日後憲政發展之基。

其后納瓦爾之伯倫加利亞（Berengaria of Navarre），無子女。

分類:金雀花本紀
猛獅亨利

**猛獅亨利**，一一二九年生，德意志諸侯、元帥也。其封號有二，曰：薩克森公，是為**亨利三世**（一一四二年至一一八零年在位），曰：巴伐利亞公，是為**亨利十二世**（一一五六年至一一八零年在位）。

亨利出於世族，名曰韋爾夫。其父者，封公於巴伐利亞、薩克森之地，號曰桀驁亨利，嘗幾得帝位；然於是諸侯懼之，擁霍氏康拉德三世為王。一一三九年卒，遽削其藩。其母格特魯德者，洛泰爾二世之女。父既卒，其母獨撐家業，治韋氏世土。一一四二年康拉德三世終復其土。比其一一四六年而冠，韋霍相安。

一一四六年亨利獲權於母。期年，請還巴伐利亞之地於法蘭克福，帝弗許，遂以兵戎相見。亨利與其亞夫托斯卡納侯韋爾夫六世敗。然猛獅亨利友皇侄腓特烈，比其登基，遂悉歸其土。

猛獅亨利為德帥，其績莫大於開疆拓土，過易北河，奪斯拉夫之土。一一五九年，猛獅亨利建城呂貝克，終成要鎮。慕尼黑，呂訥堡和布倫瑞克者亦為亨利所建。

既得巴伐利亞，猛獅亨利終為德意志王公之至強者，波羅的海至阿爾卑斯山皆為其土。一一六六年，他侯結盟而敵之。戰兩年，敗敵，然王以之為憂。是時亨利休其妻。一一七二年，亨利兵犯普法爾茨，俄而娶英王亨利二世之女瑪蒂爾達。

一一七六年，亨利拒從王征意大利，王敗，以為是致其敗，因交惡。國會召之而亨利弗往，如是者三。一一八零年，腓特烈削其領地，分之與諸侯僅。餘不倫瑞克、呂訥堡。天未之在，一一八二年遭逐。投其丈亨利二世，居於諾曼底。一一八五年歸國，未幾又遭逐，之英格蘭。一一八九年，其妻卒。是時，赤髯鬼腓特烈三征突厥，猛獅亨利以是為其機，復返。戰德北，收效甚微。是時帝崩。復討其儲六世，欲復其土。無果，終和解。

後歸呂訥堡以享天倫，資魯班之事，一一九五年八月六日薨。
曼施坦因

**曼施坦因**（德語：****），德國之將也。原名埃利希馮列溫斯基，西普魯士貴族炮兵將軍十子也，一八八七年十一月二十四日生於柏林。俄而過繼諸其姨父，遂改為弗裡茨埃利希馮曼施坦因。一九零六年任近衛步兵三團見習軍官，次年晉少尉。一三年入柏林軍校。次年升中尉。是年，歸近衛步兵三團，俄而任近衛二備團副官。一戰既起，曼施坦因戰俄於西，傷，俄而至軍參部任參謀，後北攻波蘭。於是歸西線任騎戰步戰科長。一五年，晉上尉。

一八年戰既休，曼施坦因任參謀於德國一復軍委員會，二零年任連指揮官。二七年，銜至少校。二九年轉至德國兵部參謀本部一廳。二十年代初，娶林茨一戎馬世家之女為妻，二二年，長子生。二十年代末，曼施坦因周遊歐洲列國研習戰車之道。一九三二年，升中校，次年，上校。是時，納粹始當政，待擴軍備戰。三五年，曼施坦因轉至德陸軍總參謀部。次年十月，升少將，任德陸軍總參謀總部第一軍需部長，俄而升至德陸軍總部首席副參謀總長，始能治軍。三八年四月，任李格尼茲一八步兵師主管。三九年四月一日晉中將。始從倫斯特將軍任德南軍參謀長整軍備征波蘭。九月，突襲之。曼施坦因調度有方，連連告捷，速殲其主力而圍其都華沙。曼施坦因獻策以炮兵空軍轟炸再短期水糧而破之九月二十八日波蘭降。德南軍僅折兵三萬。

既波蘭一役，曼施坦因又定征法策，是為曼施坦因之策。四零年二月一日，任德三八軍軍長，其策以速戰速決出奇制勝為義。其策曰：集戰車之力越阿登森林，速破馬斯河之橋頭堡，迂迴東進而避馬奇諾之防以斷法軍於北。初，德軍未鈉此策，後希特勒甚喜之，二月七日，此策行焉。德軍戰車勢如破竹而不可擋，聯軍大敗，英軍敗走敦克爾克而歸英國，俄而法國滅。曼施坦因於是晉將軍，得騎士勳章。

四一年二月，曼施坦因任德新建五六戰車軍軍長，備戰蘇聯。四一年六月廿二日至廿六日，蘇德戰起，曼施坦因揮軍東進入其境六百四十里，如入無人之地，攻佔多納河之橋，幾入列寧格勒。九月中旬，任南線德一一軍司令，南下克裡米亞，俘虜四十三萬。至十一月十六日，攻佔克裡米亞，僅塞瓦斯托波爾要塞猶存。冬，抵蘇軍反擊而再南下。四二年七月一日，攻佔塞瓦斯托波爾要塞，於是掛帥。七月末，一一軍轉至北軍，四二年八月，率軍直指列寧格勒。十一月，統新建頓河軍，然軍中原六軍全員及戰車四軍部份見困於斯大林格勒，當救焉。十二月十二日出師，廿四日抵斯城百里之外。然蘇軍之強兵妙策，阻德軍後撤四百里。

四三年二月，曼施坦因任德南軍司令，再佔哈爾科夫及別爾哥羅德於哈爾科夫一役，是為二戰中德軍反擊戰中至妙者也。四三年三月十四日，得橡葉騎士勳章。曼施坦因集其功力，獻策於德軍夏攻之計，然德軍未納。七月至八月，庫爾斯克大戰，德南軍初切入蘇軍縱深八十里，然戰車四軍後無力再北。是時，戰車大戰於南線，豪瑟党衛軍戰車二軍遭蘇軍羅特米斯托夫中將近衛戰車五軍，大敗，損兵折將。既是，曼施坦因之軍節節敗退。九月，敗走第聶伯河，蘇軍死傷亦重也。十月至次年元月，暫穩局勢，然元月末，蘇軍勢益猛，德軍西潰。二月中，違君命而令一一軍、四二軍計六師五萬六千餘人突圍切爾卡瑟。後，希特勒命其撤出。

三月三十日，因其東線戰策與希特勒不和而遭罷。是日，授其橡葉劍騎士勳章。後，告老還鄉。雖其未間七二零刺希特勒之事，猶感不安，四五年一月，分其家屬于各處。五月，為英軍所獲，置之戰俘營關押，後轉至紐倫堡。次年秋，轉至德高級軍官關押所，四八年夏回國。四九年八月戰犯審判，獲刑入獄十八年，後因五二年抱恙而獲釋。五五年，著書憶其戎馬生涯，書曰：《既失之勝》、《戎馬一生：一八八七至一九三九》。五六年，任聯邦德國一組織顧問以應蘇聯之威脅。七三年六月十一日，卒於西德巴伐利亞州，年八十六。
保加利亞

**保加利亞共和國**，在巴爾幹半島，北接羅馬尼亞、塞爾維亞，西鄰馬其頓，南及希臘、土耳其，東望黑海。其都索菲亞也。

保加利亞之保加爾人，於國至眾，原爲西北亞之突厥人也。於公元六百年許入克里米亞半島，后立國於今烏克蘭之處，名曰老大保加利亞。時保加利亞仍行遊牧，未受歐洲教化。

分類:保加利亞史
占婆

**占婆**者，亦曰**林邑**、**環王**、**占城**、**占不勞**，據南越之南。其國延袤數千里，西接高棉，東臨大海。自瓊州水路，順風一日可至；自福州西南行，十晝夜可至其國。

## 史

占婆之地，原屬百越。始皇帝定而得其地，屬象郡。漢滅南越國，以其地為日南郡象林縣。漢初平三年，象林縣功曹之子區連反，殺縣令，得日南郡以南之地。漢兵往討之，不克。連遂自號曰「林邑王」，是為占婆立國之始。傳數世，無子，立連甥范熊。熊死，子逸嗣。逸死，家奴范文殺太子而自立。晉永和三年，文率其眾伐日南、九真、九德等諸郡，殺傷甚眾。自是占城始強，屢寇中國。

隋大業元年，煬帝以林邑不遣使朝貢，以大將軍劉方為驩州道行軍總管，募兵往擊之，破其都，獲其鑄金廟主十八枚而歸。王范梵志遣使謝罪，於是朝貢不絕。

唐貞觀十九年，林邑相摩訶慢多伽獨弒范鎮龍，覆滅其宗。國人立諸葛地，更國號「環王」，占婆大亂。安南都護張舟遣往征，大破之，占婆遂弱。五代間，安南人吳權建國於交趾。占城屢為安南所敗，遂至衰亡。

宋熙寧二年，安南李常傑來伐，俘王制矩而歸。新王制麻那欲連宋以抗安南，復為所敗，失的地哩、麻令、布政三州之地。慶元間，真臘大舉伐占，殺戮殆盡，俘其主以歸，國遂亡，其地悉歸真臘。嘉定十三年乃得復國。至元二十一年，復為元所敗，國勢日衰。

明洪武間，占王阿答阿者立。方是時，阿答阿者英勇好武，占城國力日強。乃北伐安南，三破其都昇龍，殺陳睿宗。安南甚懼之，陰結好於占將閣勝。閣勝於洪武二十三年弒阿答阿者，盡逐其子，遂篡國自立。

永樂五年，明成祖欲伐安南，遣使往告占王占巴的賴。占王大喜，亦出兵相助。大明定安南以為郡縣，占城亦得安南南邊鄙之地。是時，真臘為暹羅所敗，占巴的賴遂伐真臘，殘破其都吳哥而還。翌年鄭和船至占城，禮之。占巴的賴薨，孫摩訶賁該嗣。安南復立國於交趾，深憾昔日亡國之仇，遣兵執占王以歸。自是占城衰甚，附屬於安南。

成化五年，安南索占城犀象、寶貨，令以事天朝之禮事之。占城不從，大舉往伐。七年，破其國，執王槃羅茶全，殘破其都，大肆焚掠，遂據其地。王弟槃羅茶悅竄居山中，亦為安南所執。占城遂為安南所併，以其地置交南州。其後安南封占人於賓童龍，阮聖祖明命十三年廢。

## 民俗

占婆之人，深目高鼻，髮拳色黑。俗皆徒跣，以幅布纏身。冬月衣袍。婦人椎髻，施椰葉席。每有婚媾，令媒者齎金銀釧、酒二壺、魚數頭至女家。於是擇日，夫家會親賓，歌舞相對。女家請一婆羅門，送女至男家，婿盥手，因牽女授之。王死七日而葬，有官者三日，庶人一日。皆以函盛屍，鼓舞導從，輿至水次，積薪焚之。收其餘骨，王則內金甕中，沉之於海，有官者以銅甕，沉之於海口；庶人以瓦，送之於江。男女皆截發，隨喪至水次，盡哀而止，歸則不哭。每七日，然香散花，復哭，盡哀而止。盡七七而罷，至百日、三年，亦如之。占婆之都曰「新州」，梵名「毘闍耶」，即今越南平定省之地也。其國之民皆信佛，文字類天竺。自王占巴的賴起，始有信穆斯林者。

## 據



## 參見
*占婆列王表
骰

**骰**，玩物也。亦名**色子**。方體，六面，大小若指尖。常以木、石、骨等為之。各面順次刻點一至六，相對之面其點數之和為七，其一點、四點色赤，余者色黑。

其法，握於掌內擲之或置碗內搖之，使之躍，待其復停，得其頂示之數。以其大小決勝或決牌戲等之先後手耳。

於泰西，後有拓創，有四面、八面、十面之骰者，皆以正多面體為之。
電鼠

**電鼠**，通音**皮卡丘**，粵音**比卡超**，袋魔之第二十五者也。長四十公分，重六公斤。虎頭，牛眼，企鵝身，閃電尾。體黃，而背有茶色紋，呈二字形，尾根及耳尖黑。兩頰有電氣袋，平日蓄電氣，戰則釋之。幼電鼠親其主，則進化而為之。予雷石，則化為雷鼠。初出世也，立爲萬人所愛。

電鼠之名，雖表記因語異，其音萬國共通。以日本一其音故也。
味噌汁

和語**味噌汁**，而漢譯**味噌湯**、**麪豉湯**。此湯為和人所好，日食不可或缺。

製法：先取魚乾、昆布之屬，熬為高湯。復投時蔬、豆腐諸物，俟其熟，加味噌，即成。凡魚介、雞卵，皆可入以製汁。又若土芋、豆腐、青蔥之輩，亦可入汁。汁味甘鹹，甚宜佐飯，故和人食案，未嘗無此物也。

## 據


分類:和食
吉田松陰

**吉田松陰**，日本長州藩士，思想家，敎育者，兵學者也。贈正四位。本杉氏，爲叔父養子，改吉田氏，幼名**寅次郞**（謂「庚**寅**歳之**次子**」），後改**大次郞**，諱**矩方**，字**義卿**，號**松陰**、**二十一回猛士**，方今以**松陰**行。

文政十三年八月四日生，長州藩士杉百合之助二男。天保五年爲叔父吉田大助養子。大助爲山鹿流兵學師範。翌年大助卒，學叔父玉木文之助於松下村塾。
時阿片戰爭起，淸大敗於英國。松陰聞之，知山鹿流兵學不足敵列強，欲學西洋兵學，嘉永三年遊學九州。又於江戸學佐久間象山。嘉永五年與宮部鼎藏等共行東北會津藩，以時未得許可於長州藩，被罪，見剝奪士籍、沒收世祿焉。

嘉永六年米國彼理之來航浦賀也，與師佐久間象山視察黑船，益欲知西洋先進文明．安政元年彼理之再來航浦賀也，請由其艦隊密航，而米拒絶之，送還．松陰以爲事必露顯，而被捕縛，先之自致其身於奉行所，送傳馬町牢屋敷。師佐久間象山亦連座，入牢．雖幕府有唱二人當死罪者，老中首座阿部四郞五郞救之，送長州野山獄。

安政二年許出獄，爲杉邸幽閉。四年繼叔父所主宰之松下村塾，開之杉邸内，授業如長州藩下級武士久坂玄瑞、伊藤博文。松下村塾，與常之塾大異，不唯師敎門下生，師與弟子共相述意見，又所敎不獨文學，行如登山水泳云。

安政五年，知幕府不得敕許，而結日米修好通商條約，憤恚，表討幕之意，謀老中首座間部詮勝暗殺。雖然，以如弟子久坂玄瑞、高杉晋作、桂小五郞等不同調，計畫頓挫，松陰再自致身長州藩，告老中暗殺計畫，送野山獄。

大老井伊直弼之始安政大獄也，送江戸傳馬町牢屋敷．幕閣以暗殺計畫頓挫，又松陰自告罪，唱當遠島者過半。然井伊直弼性峻嚴，與死罪，安政六年十月廿七日處斬刑。享年三十。終生不娶。
列支敦士登

**列支敦士登公國**，在中歐。居內陸，處瑞士、奧地利之間。都瓦都茲。方百六十公里，鄰萊茵河，口三萬三千餘，德語為雅言。

民多奉天主教，小國寡民，惟生計富饒。
三國遺事

**《三國遺事》**者，高麗國史書也。為普覺國師一然所編。收檀君朝鮮、高句麗、百濟、新羅、伽倻、高麗等之史，凡三千年、五卷二冊。今大韓民國奉為國寶三百六號。
拾穗

《**拾穗**》，米勒作，成於一八五七年。畫中三婦，拾穗於田，此《聖經》故事也。《聖經》此事所述，農人遺餘穗以養貧也。此畫遂以拾穗為名。

今藏法國巴黎奧塞美術館。
坂本龍馬

**坂本龍馬**，本諱直陰，改名直柔，日本江戸土佐國高知藩下士。坂本氏，家紋爲桔梗，其先明智佐馬之助云爾。

天保七年生，性好新，不厭破舊。學北辰一刀流劍術於江戸桶町千葉道場，善之。安政中，土佐藩主山内容堂，集劍士於江戸市中，使相鬪。龍馬優勝。以可知其強豪。又安政中，再從弟山本琢磨飮酒酩酊，與人爭而勝，人落財布而去。琢磨拾財布，換金，又飮酒。事露，琢磨將處刑。龍馬奔走於人與官之間，竟使琢磨逐電，救之。當此時，龍馬之外莫敢使逐電者，如斯當時不可思者也。以可知龍馬之特異於世人。

兩度脫藩，促薩摩長州二藩立軍盟，提船中八策。

慶應三年十二月十日卒，被暗殺，年三十有二。明治二十四年四月八日，明治新政府贈正四位。
琉球列王表

**[[琉球國]]**，在東海之上，古來不通中國，其王稱**御主**。宣德五年始號琉球，其先亦有君，唯得世數焉。今列如下。

## 天孫氏
琉球之立國，不知何時。《中山世譜》云：天神阿摩美久封其子為王，稱天孫氏。既而交讓，相傳凡二十五紀。起乙丑，盡丙午。歷萬七千八百有二年。天孫氏名諱俱不傳。至二十五世，為相利勇所弒。
## 舜天氏
淳熙十四年，浦添按司舜天舉兵討利勇，殺之。群臣立舜天為王。
* 舜天
* 舜馬順熙
* 義本
義本王時，琉球饑饉頻加，疫癘大作，人民半失。義本自以為不賢，寶祐七年讓國於英祖。凡三王，七十有三年。
## 英祖氏
* 英祖
* 大成
* 英慈
* 玉城
* 西威
至正九年，西威王薨。國人廢世子，奉浦添按司察度為君。凡五主，九十年。
## 三國併立
英祖氏玉城王無道，按司不朝，百姓胥怨。延祐間，今歸仁按司僭號於山北，大里按司僭號於山南，國分為三。
### 中山
至正九年，奉浦添按司察度代西威王立。
* 察度 洪武五年，始通於中國，為明藩。
* 武寧
永樂三年，武寧為尚巴志所破，巴志奉父思紹為王。凡二主，五十有六年。
### 山北
今歸仁按司，延祐年間僭號於山北。
* 怕尼芝
* 珉
* 攀安知
永樂四年，為尚巴志所滅。
### 山南
大里按司，延祐年間僭號於山南。
* 承察度 叔汪英紫稱制
* 汪應祖
* 他魯每
宣德四年，為尚巴志所滅。
## 前尚氏
永樂三年，巴志破中山王武寧，擁父思紹為王，自為世子。
* 尚思紹
* 尚巴志 宣德四年，巴志滅山南。五年，更國號曰「琉球」。
* 尚忠
* 尚思達
* 尚金福
* 尚泰久 琉球商賈輻輳，始稱「萬國津梁」。
* 尚德
尚德好大喜功，殘害益甚。成化五年，德薨。群臣弒世子，推戴御鎖側官尚圓為君。凡七主，歷六十有四年。

## 後尚氏
* 尚圓
* 尚宣威 禪位與尚真
* 尚眞 明君也。平滅八重山、與那國諸島，琉球益強。
* 尚清
* 尚元
* 尚永
* 尚寧 萬曆三十七年，日本薩摩以勁兵三千破其國，虜尚寧而歸。三十九年，乃得釋還。自是，琉球贰於薩摩藩。
* 尚豐
* 尚賢
* 尚質
* 尚貞 向象賢為相，琉球中興。
* 尚益
* 尚敬 蔡溫為相，琉球庶。
* 尚穆
* 尚溫 始建國學，以教化百姓。
* 尚成
* 尚灝
* 尚育
* 尚泰
明治十二年，日本明治天皇廢琉球為沖繩縣。凡十九主，歷四百一十年。

## 據
* 《中山世譜》
日省錄

《**日省錄**》（諺文︰일성록），朝鮮史書也。述朝鮮諸王事跡，上起英祖，下迄純宗。今大韓民國奉為國寶百五十三號。

分類:朝鮮紀事
塞爾維亞

**塞爾維亞共和國**（塞爾維亞語：Србија或Srbija），簡曰塞爾維亞，歐洲之國也。居巴爾幹半島之中；北接匈牙利，東臨羅馬尼亞、保加利亞，南界北馬其頓、科索沃暨阿爾巴尼亞，西接波赫暨克羅埃西亞。都貝爾格勒，方七萬七千四百七十四公里，口七百三十三萬餘，民多奉東正教。

## 史
初為拜占庭帝國屬土，十世紀中首立國；十五世紀末為鄂圖曼帝國所滅。一八七八年得俄羅斯之助而復獨立，一八八二年定國號曰**塞爾維亞王國**，後逐併南之科索沃、馬其頓等地。一戰後，得北側之斯洛維尼亞、克羅埃西亞、波士尼亞、佛伊弗迪納，易國號曰**塞爾維亞人、克羅埃西亞人、斯洛維尼亞人王國**，一九二九年復改曰南斯拉夫王國。

二戰後，狄托得蘇聯之助廢王制，建南斯拉夫社會主義聯邦共和國，行共產主義。一九八零年，狄托卒。紛亂四起，未幾，諸邦去而自立，聯邦遂崩。乃與黑山共組南斯拉夫聯盟共和國，二〇〇三年尋更曰**塞爾維亞與黑山**，二〇〇六年，黑山行公決去聯邦而自立，二〇〇八年科索沃立國迄今。

## 行政
## 民俗
趙文子

**趙文子**名**武**，莊子朔子也。

初，趙宣子在時，韓厥告趙氏將有難，乃托以存趙宗。晉景公三年，下宮之難，屠岸賈滅趙氏。莊子妻成公姊也，有遺腹，匿公宮，公孫杵臼、程嬰救之，遂產武。杵臼者，朔客也；嬰者，朔友也。賈聞武產，索宮中。趙夫人置武褲中，祝曰：「趙宗滅，號；不滅，則無聲。」竟無聲。杵臼及嬰患賈復索，乃謀他人嬰兒代武死，嬰遂與武匿山中。

居十五年，景公疾，卜之，大業之後不遂者為崇。韓厥乃進曰：「大業之後者，趙氏也。趙氏有功，而宗滅於晉，遂為祟。」景公問趙之後，厥如實告。於是景公召趙武匿宮中，與厥謀立武。諸將入問疾，厥以眾脅諸將，令見武。諸將不得已，乃曰：「昔下宮之難，屠岸賈為之，矯以君命，并命群臣。非然，孰敗作難？微君之疾，群臣固且請立趙後。今君有命，群臣之願也。」於是召武與程嬰遍拜諸將，遂反與嬰攻賈，滅其族。復與武趙氏故田。

及武成人，嬰乃辭諸大夫，曰：「我將下報宣子及杵臼。」武頓首固請，不聽，嬰遂自殺。武服齊衰三年，為之祭邑，春秋祠之，世世不絕。

武立十一年，欒書廢立公室。由是大夫稍強。

平公十二年，武為正卿。主弭兵會，盟曰：「晉楚從交相見也。」吳延陵季子使晉，曰：「晉國之政卒歸於趙武子、韓宣子、魏獻子之後矣。」

十七年，武死，諡**文子**。子景叔成嗣。

元人紀君祥編《趙氏孤兒》，即武與嬰等故事也。

## 家屬

*父 趙莊子 朔
*母 晉成公姊
*子 趙景叔 成

## 據

*《史記·趙世家》
天平

**天平**者，衡器也，一名**衡機**。

於立柱近頂處置橫軸，梁橫其上，其心合於軸，可繞而旋之，更於梁端各懸盤一。若有物欲知其輕重，則置於盤中，而另取確知輕重之物名砝碼者，依先重後輕之序，積置於另盤，更細損益之，使梁衡，則累諸砝碼重之和，即物重也。以其不穩，今之所用，蓋於梁端立杆以承盤者，名曰「托盤天平」。

有司常用以為徽，以其寓公正之義也。
十二球問題

**十二球問題**者，邏輯題也，或曰其嘗爲微軟公司面試所用，然未知其眞僞。以其題構思精妙，故得廣傳。

## 原題
有球十一，等重，別有異者一，輕重之差不知，混於其中。請以無砝碼無度量之天平三校而得其異者，且知其輕重之勢，何解？

## 解
爲明其理，記球以地支之數。

先取子丑寅卯與辰巳午未校之，其形有二：
### 子丑寅卯與辰巳午未等重
論曰，八球既等，則子丑之屬皆爲常者，可以之爲範也，異者當在申酉戌亥間。
次取子、申二球與酉、戌複校，其形再有二：
*其一：子申與酉戌等重，故得異者爲亥。
*其二：子申與酉戌不等，則知異者介乎申酉戌三者間，斯時，當誌天平所傾之相，以備後用。
#### 異者爲亥
三取子與亥校，可知其輕重之勢矣。
#### 異者居於申酉戌間
移申至天平別側，而更之以丑，棄戌。三校，其形又有三：
*其一：子丑與申酉等，論曰：知申酉亦常者，而異者戌也。
*其二：子丑與申酉不等，天平所傾未之變，論曰：申、戌雖異位於前，然無關乎天平之所傾，故異者必酉也。
*其三，子丑與申酉不等，且天平所傾異乎再校之相，論曰：天平所傾之所以異於前者，申之所居有變焉，故異者申也。
此三者，欲知異者輕重之勢，皆可由前校之時，異球所居及天平所示得之。

### 子丑寅卯與辰巳午未異重
異者在子至午八者之間，申酉戌亥之屬必常也，斯時，亦當誌天平之所傾。

次移丑寅卯于天平別側，而更以申酉戌；棄巳午未，再校，其形有三：
*其一：子申酉戌與辰丑寅卯等重，論曰：子丑寅卯辰亦皆常球也，異者在巳午未間。
*其二：子申酉戌與辰丑寅卯異，而天平所傾未之更，論曰：其所以不變者，子、辰之位未變也，異者必居其一。
*其三：子申酉戌與辰丑寅卯異，而天平所傾異於前，論曰：其所傾之所以異於前者，丑寅卯之居異也，故異者在丑寅卯中。
#### 若異者爲子辰
乃取申與子三校，論曰：若二者等，則異者爲辰，若不等，則必爲子矣。
#### 若異者居乎巳午未或丑寅卯間
此二形，其三校之法同，三者取其二，置之天平兩側各一，或巳午相校，或丑寅相校。論曰：若等，遂知異者爲未校者；若不等，則居所校二者之間。
欲知異者輕重之勢，亦皆可由前校之時，異球所居天平所示得之。
甘麻剌

**元晉獻武王甘麻剌**，真金太子長子也，忽必烈汗立二年生，母闊闊真夫人。幼隨察必皇后，常侍元世祖左右，畏慎不妄言，言必無隱。

至元中，奉旨鎮北邊，叛王岳木忽兒等聞其至，望風請降。既而都阿、察八兒等諸王遣使求和，邊境以寧。嘗征駐金山，會大雪，擁火坐帳內，歡甚，顧謂左右曰：「今日風雪如是，吾與卿處猶有寒色，彼從士亦人耳，腰弓矢、荷刃周廬之外，其苦可知。」遂命饔人大爲肉糜，親嘗而遍賜之。撫循部曲之暇，則命也滅堅以蒙古語講《通鑒》。戒其近侍太不花曰：「朝廷以籓屏寄我，事有不逮，正在汝輩輔助。其或依勢作威，不用我命，輕者論遣，大者奏聞耳，宜各慎之。使百姓安業，主上無北顧之憂，則予與卿等亦樂處于此，乃所以報國家也。」

二十六年，世祖以其居邊日久，特命獵於柳林之地。率衆至漷州，恐廩膳不均，令左右司之，分給從士，仍飭其衆曰：「汝等飲食既足，若復侵漁百姓，是汝自取罪謫，無悔。」衆皆如約，民賴以安。北還，覲世祖於上都，世祖勞之曰：「汝在柳林，民不知擾，朕實嘉焉。」明年冬，封梁王，授以金印，出鎮雲南。過中山，又明年春過懷、孟，從卒馬駝之屬不下千百計，所至未嘗橫取於民。

二十九年，改封晉王，移鎮北邊，統領太祖四大斡耳朵及軍馬、塔塔兒國土，更鑄晉王金印授之。中書省臣言於世祖曰：「諸王皆置傳，今晉王守太祖肇基之地，視諸王宜有加，請置內史。」世祖從之，遂以北安王傅禿歸、梁王傅木八剌沙、雲南行省平章賽陽并爲內史。明年，置內史府。又明年，世祖崩，晉王聞訃，奔赴上都。諸王大臣咸在，晉王曰：「昔皇祖命我鎮撫北方，以衛社稷，久歷邊事，願服厥職。母弟鐵穆耳仁孝，宜嗣大統。」於是成宗即帝位，而晉王復歸籓邸。

元貞元年，塔塔兒部年穀不熟，檄宣徽院賑之。又答答剌民饑，請朝廷賑之。詔賜王鈔千萬貫，及銀帛有差。皇太后復以雲南所貢金器，遣朵年來賜。是歲冬，奉詔以知樞密院事札散、同知徽政院事阿里罕爲內史。大德二年，詔給秫米五百石。

五年，成宗以邊士貧乏，分給鈔一千萬貫。

大德六年正月乙巳，王薨，年四十。王天性仁厚，御下有恩。元貞初，籓邸屬官審伯年老，請以其子代之。內史言於王，王曰：「惟天子所命。」其自守如此，故尤爲朝廷所重。然崇尚浮屠，命僧作佛事，歲耗財不可勝計。皇慶元年仁宗立，諡**獻武**。泰定立，追尊曰**光聖仁孝皇帝**，廟號**顯宗**，祔享太室。文宗即位，乃毀其廟室。

## 家屬

*父 大元裕宗皇帝 真金
*母 大元徽仁裕聖皇后 闊闊真
*妻 大元宣懿淑聖皇后 普顏怯里迷失
**子 泰定帝 也孫鐵木兒
*妻 拜拜海
*妻 忽上海
*元史不載母氏
**子 松山
**子 疊里哥兒不花

## 據
*《元史·顯宗列傳》
鯢

**鯢**者，兩棲類，長五尺，身黑，有疣，扁平，棲溪流，食魚、蟹屬，晝寐夜起。產於唐土、東瀛。兩者雖似，各有少異，故下分爲二種。曰唐土鯢魚，曰日本鯢魚。

## 唐土鯢魚

中國國家二級重點保護野生動物也，學名Andrias davidianus。

## 日本鯢魚

學名Andrias japonicus。產於岐阜、三重、兵庫、廣島、島根、鳥取、大分等十一府縣。聞日本人，往時食之。今從開發，棲地日減，甚稀少。以是昭和廿六年辛卯六月九日，爲天然記念物，翌年三月廿九日，進爲特別天然記念物。

## 據
李悝

李悝，魏人也，周貞定王十四年生。嘗守上地，後相魏文侯，行變法，所著《法經》，或曰乃中華成文全法之始也。

悝之相魏也，重農峻法，使農細耕，力懲不法。行「善平糴」之策，豐年平價納餘屯之，凶年則以平價售之，糧價遂平。更廢世卿世祿舊制，賞擢有功有為者。嘗使吳起守西河，西門豹守鄴，俱有所成。由是魏國勢日盛，終列名七雄。

周安王七年卒。

及後，衛鞅攜《法經》入秦，為孝公所用，助成霸業，法經之義，今猶見於秦簡也。以韓非子、商君等皆承其學，故後世皆奉悝為法家之祖。

## 別論
世傳，悝亦名**克**，或作**李兌**，嘗師曾申。申，曾參子也，師子夏。然《漢書》以悝、克二人也，以悝為法家，克為儒家。先秦書簡散佚者眾，其不可詳考矣。
朝香鳩彥

**朝香宮鳩彥王**，朝彥親王八子也，明治二十年生。父領伊勢神宮祭主職，明治三十九年，以伊勢國有朝香山，賜號朝香宮。四十三年，娶允子，明治天皇女也。

幼學於學習院，後入軍官學校，授少尉。轉陸軍大學校，肄業，仕第六十一連隊。大正十一年留學法國，此間，與成久王共乘。車覆毀，成久薨，鳩彥重傷，遂居巴黎數年，深好法化。歸國，平流進取，授中將，遷軍事參議官。

昭和十二年十二月，帥上海派遣軍攻南京。傳鳩彥嘗令日軍殺降，或曰中校長勇得鳩彥意令殺降，遂屠南京。論者以鳩彥為帥當知其部肆虐南京，而未嘗止之也。南京既壞，召還國，授大將，仍領軍事參議官職。日本戰不利，鳩彥力主決戰國中。及日本敗，有司以鳩彥有罪於南京，唯麥克阿瑟許皇族免罪，脫。

二十二年，《日本國憲法》立，重定皇家，免為庶人，更名**朝香鳩彥**，遷熱海，捶丸度日。故邸讓為內閣總理大臣府。

五十四年卒，年九十四。

## 家屬

*父 久邇宮朝彥親王
*母 角田須賀子
*妻 富美宮允子內親王
**長女 鍋島紀久子
**長子 朝香孚彥
**次子 音羽正彥
**次女 大結湛子

分類:昭和列傳
分類:京都府列傳
呂正操

**呂正操**，原名**正超**，字**必之**，本貫河北清河，清光緒三十年冬生於遼寧海城，家貧，累世業農。

及長，日寇握東北久矣。乃於民國十一年入東北軍衛隊旅，以文武皆善，得張學良薦入東北講武堂。十四年，學成，學良納為少校副官，隨侍在側。十有餘年，累功擢升。

二十五年，除東北軍第五十三軍一一六師六四七團團長，隨軍在關內。十二月，張楊兵諫，中共遣周恩來等往西安，正操始交中共黨人。迨事平，蔣中正整飭東北軍，仍為團長。

二十六年，蘆溝橋事變，正操亦率部南撤，遂於十月轉投中共，自號「冀中人民自衛軍」。抗戰間，集晉冀軍民，游擊敵後，殊有戰功，以「地道戰」名世，寇聞之膽寒。寇既平，奉調進師東北。

及中華人民共和國立，一九五五年，拜上將，贈政協委員。掌鐵道部凡數十載。

正操素喜網球，為中國網球協會主席，年屆九秩猶不少輟，嘗自況曰:「吾平生所事者惟三：一曰逐寇、一曰築路、一曰網球，如斯而己。」一九九〇年九月，國際網聯主席見授「最高榮譽獎章」。

二〇〇九年十月十三日，卒於北京，年百又六歲。

## 家屬

* 妻 劉沙
** 子 呂彤羽
** 子 呂彤欣
** 女 呂彤岩
** 女 呂彤鄰

## 註


分類:遼寧省列傳
分類:中華民國列傳
開元

**開元**為唐玄宗之年號，始於西元七一三年，終於七四一年，凡二十九年。
當是時也，大唐國力極盛，謂之「**開元之治**」。

## 大事

## 生
*書法家懷素。

## 卒
*開元二十八年，詩人張九齡。
*開元二十九年，僧人金剛智。

## 紀年
惇恪親王

**清惇恪親王**名**綿愷**，仁宗三子也。母孝和睿皇后，以乾隆六十年六月廿二生。同母弟綿忻。有姐一，殤。

嘉慶十八年，癸酉之變，綿愷隨宣宗捕賊蒼震門，得旨褒嘉。二十四年，封惇郡王。道光元年，進親王。

三年，命綿愷內廷行走。旋以福晉乘轎徑入神武門，坐罷，罰王俸五年。上奉太后幸綿愷第，仍命內廷行走，減罰王俸三年。

七年，坐太監張明得私相往來，復匿太監苑長青，降郡王。後以追敘蒼震門捕賊，急難禦侮，復親王，諭加意檢束。

十三年，議皇后喪禮引書「百姓如喪考妣，四海遏密八音」，於義未協，退出內廷，罰王俸十年。

十八年，綿愷囚穆齊賢，其婦訴，事發，命定郡王載銓按實，復降郡王，罷一切職任。同年綿愷薨，復親王。上親臨奠，諡曰恪。奕纘前卒，追封貝勒，命賜福晉郡王半俸。 

二十六年，以皇五子奕誴為綿愷後，襲親王。

## 家屬

* 父 清仁宗 顒琰
* 母 清孝和睿皇后 鈕祜祿氏

* 嫡福晉 鈕祜祿氏 尚書福慶女
** 子 不入八分輔國公 奕纘 幼殤，追封多羅貝勒
* 側福晉 高佳氏 總兵高起女
* 嗣子
** 子 惇勤親王 奕誴

## 據
* 清史稿 列傳八 諸王七
白蝲蛄

稀見日本蝲蛄與亞米利加蝲蛄有體色白者。稱**白蝲蛄**。蝲蛄亦作**剌姑**。亞米利加蝲蛄之白者，人能繁殖，可沽之市。

日本中谷勇學者也。曾欲研究白蝲蛄，有試；切白蝲蛄一脚而接之常蝲蛄。脚色變赤。由是觀之，白蝲蛄非不有色素，不能發色也。又試交雜白與赤。子皆赤也。又使其子相交。孫者，凡其四一白，餘皆赤也。以遺傳則觀之，白蝲蛄者，遺傳子制體色，而此遺傳子劣也。

分類:節肢動物門
日本蝲蛄

**日本蝲蛄**者，蝲蛄也。獨日本可見之。本遍日本。昭和初年，亞米利加蝲蛄外來。爾來漸繁殖，驅逐日本蝲蛄。故今稀少，纔產於北海道及近邊耳。

棲淸澄水源。水深不足一寸。岩魚者，雖棲最上流之魚，且不至日本蝲蛄所居。故日本蝲蛄無天敵。食細菌繁茂之腐葉。或試以無菌葉養之，旬日皆死。細菌之於日本蝲蛄也，大也。又非廣葉，不食。

分類:節肢動物門
三淸

**三淸**者，**玉淸**，**上淸**，**太淸**也。 

此三者，道教三十六諸天界者至上矣。道家者云，炁者，萬物之本。然其淸者上升爲天，濁者下降爲地。是故此三者身之尊，位之高世間無匹。

是凡諸天皆有其主，三淸之主無非道教尊神，元始天尊主**玉淸**，靈寶天尊主**上淸**，道德天尊主**太淸**。

道德經云，道生一，一生二，二生三，三生萬物。是故有一炁化三清之說。名三淸者，實爲道矣。

## 主神

### 元始天尊

一名**元始天王**，稟天自然之胤，結形未沌之霞，托體虛生之胎，生乎空洞之際。時玄景未分，天光冥遠，浩漫太虛。積七千餘劫，天朗氣清，二暉纏絡，玄雲紫蓋映其首，六氣之電翼其真。夜生自明，神光燭室。散形靈馥之煙，棲心霄霞之境，練容洞波之濱，獨秉靈符之節，抗禦玄降之章。內氣玄崖，潛想幽窮，忽焉逍遙，流盼忘旋。瓊輪玉輿，碧輦玄龍，飛精流靄，耀電虛宮。東游碧水豪林之境，上憩青霞九曲之房。進登金闕，受號玉清紫虛高上元皇太上大道君。受金簡玉札，使奏名東華方諸青宮。於時受命，總統億津，玄降玉華之女、金晨之童各三千人。飛龍毒獸，巨虯千尋，攫天奮爪，備衛玉闕。天威煥赫，陳於廣庭。飛青羽蓋，流紫鳳章。《金真玉光》，《豁落七元》，《神虎上符》，《流金火鈴》，結編元皇，位在玉清，掌括上皇，高帝之真。

### 道德天尊

一名**太上老君**，傳為老子，諱**李耳**。恬淡無欲，專以長生為務者，故在周雖久，而名位不遷者，蓋欲和光同塵。內實自然，道成乃去，蓋仙人也。

老君將去而西出函谷關，以昇崑崙。關令尹喜占風氣，逆知當有神人來過，乃掃道四十里。見老君而知是也。老君知喜命應得道，乃停關中。老君有客徐甲，少賃於老君，約日雇百錢，計欠甲七百二十萬錢。甲見老君出關遠行，速索償不可得，乃倩人作辭，詣關令，以言老君。而為作辭者，亦不知甲已隨老君二百餘年矣，唯計甲所應得直之多，許以女嫁甲。甲見女美，尤喜，遂通辭於尹喜。得辭大驚，乃見老君。老君問甲曰：「汝久應死，吾昔賃汝，為官卑家貧，無有使役，故以《太玄清生符》與汝，所以至今日。汝何以言吾？吾語汝到安息國，固當以黃金計直還汝，汝何以不能忍？」乃使甲張口向地，其太玄真符立出於地，丹書文字如新，甲成一聚枯骨矣。喜知老君神人，能復使甲生，乃為甲叩頭請命，乞為老君出錢還之。老君復以太玄符投之，甲立更生。喜即以錢二百萬與甲，遺之而去。並執弟子之禮，具以長生之事授喜。喜又請教誡，老君語之五千言，喜退而書之，名曰《道德經》焉。尹喜行其道，亦得仙。

### 靈寶天尊

一名**玉宸大道君**，蓋二晨之精氣，九慶之紫煙，玉暉煥耀，金映流真。結化含秀，苞凝玄神。寄胎母氏，育形為人。諱**籙**，字**上開元**，母妊三千七百年，乃誕於西那天鬱察山浮羅岳丹玄之阿。於是受錄紫皇，受書玉虛，眺景上清，位司高仙，為高聖太上玉宸大道君。治蕊珠日闕館七映紫房，玉童玉女各三十萬人侍衛。於是振策七圃，揚青九霄，騰空厓旌，駕景馳飆。徘徊八煙，盤桓空塗。仰簪日華，俯拾月珠。摘絳林之瑯實，餌玄河之紫蕖。偃蹇靈軒，領理帝書。萬神入拜，五德把符。上真侍晨，天皇抱圖。乃仰空言曰：子欲為真，當存日中君，駕龍驂鳳，乘天景雲，東游桑林，遂入帝門。若必升天，當思月中夫人，駕十飛龍，乘我流鈴，西朝六嶺，遂詣帝堂。精根運思，上朝玉皇。薈薈敷鬱儀以躡景，晃晃散結璘以暨霄。雙皇合輦，後天而凋。夫大有者，九天之紫宮；小有者，清虛三十六天之首洞。

## 據

*《雲笈七簽》
*《靈寶度人經》
*《大洞真經》

分類:華夏神話
桿秤

**桿秤**者，中華世傳之衡器也。

削木為桿，首粗而尾細，細點布焉，是為「**秤星**」。首端或悬鉤，或繫盤，以承重物，近端寸許，結繩為**紐**。另有定重之物，率為鐵鑄，以繩掛諸杆上，移動自若，其名曰「**砣**」。以其有失精准，當世漸棄之焉。然先民用久矣，其遺存猶見諸楚墓。

## 用
其法，置物於鉤盤，提紐使物、秤俱懸 ，而往復細移砣繩於秤星間，俟杆不稍傾，則繩之所處，即為物重，原其理，杠桿也。以砣去紐計，則愈遠乎紐，秤尾愈伏，所示物愈重，故秤尾愈高，則商賈讓利愈豐也。

## 名
秤之名，據其可衡物之輕重又異，其小者曰「**戥**」，精可至毫釐，以衡金銀、藥石；中者曰盤秤；大者曰鉤秤，甚或以一人之力不得以提其紐，可衡牛馬，俗謂「秤砣雖小，可壓千斤」是也。

## 製
秤桿，率多以櫟木製成，亦有以骨為之者，所以首粗尾細者，蓋秤紐近首，故以之自衡桿重耳。秤星則當先鏤細孔，次填以鋁絲，方得一點，積點成記刻，積刻成度，間或成文，複細磨之。不以漆物繪之者，砣繩往來其間，易湮之也。又或有秤，其紐有二，而砣不變，則以近首之紐衡重，遠者衡輕，可收便利之效。
內田蝲蛄

**內田蝲蛄**者，介屬也。蝲蛄，亦作剌姑。學名爲*Pacifastacus trowbridgii*。屬十脚目蝲蛄下目蝲蛄科。棲日本者，自美國來而殖也。**[[淡海蝲蛄]]**，學名爲*Pacifastacus leniusculus*，蓋同種異名，或亞種。

## 槪要
原產北美大陸。今外來而棲日本。居日本者，可見北海道一部、滋賀縣、福島縣，棲河川、湖沼之冷涼者，益增所生息。

移入日本，在昭和元年，欲養殖而爲食，放於北海道湖沼也。今阿寒湖周邊之宿、飯店，供之。法人食之爲常。始殖於日本時，北海道大學內田亨敎授所持之標本，資同定種，因而稱**內田蝲蛄**。表敬意也。前後之，亦見殖於滋賀縣淡海湖，同定**淡海蝲蛄**，即*Pacifastacus leniusculus*也。今學者多以二者爲同種或亞種。是故學名，多記*P. l. trowbrigii* 、*P. l. leniusculus*。居福島縣者，以寄生蟲按之，蓋人以北海道者移於此。

長五寸，稍大於他日本之蝲蛄。螯本有白斑，振之，如傳信號。故英名爲**信號蝲蛄**（*Signal crayfish*）。其生北海道也，與在來種日本蝲蛄爭所棲，往往有逐之。是人之患也。又其生釧路市春採湖也，食水草，害緋鮒所產卵。緋鮒者，赤鮒，以稀少爲天然記念物。以是人甚憂之，欲守緋鮒，以合成樹脂作產卵床，沈之。性雜食，悍而多相食。

## 愛玩
嘗人有飼育之而愛玩者。内田蝲蛄，性好冷水，水暖若汚，則死。故飼育要機器。是所以飼育難於亞米利加蝲蛄。

自平成十九年二月朔以來，定特定外來生物。今飼育、遺棄、讓渡、輸入等，竝要許可。若違反，有懲役或罰金。

內田蝲蛄壞生態如斯。如放野，斷勿爲。

分類:節肢動物門
小渕惠三

**小渕惠三**，日本群馬吾妻中之條人。昭和十二年六月廿五日生。自由民主黨人。父光平爲議員，惠三亦少志在經世濟民。入早稻田大學習英文學，亦勵柔術。卅八年，年廿七始舉眾議院議員，以後累舉。昭和天皇崩，明仁踐祚，改元平成。時惠三爲官房長官，公平成於世。世人號曰**平成翁**。平成十年，就自由民主黨總裁之任，而身兼日本首相，年六十二。十二年五月十四日，病薨。年六十四。贈大勳位菊花大綬章。時首相而卒者，嘗唯有大平正芳，世大驚。居數日，森喜朗繼而拜自由民主黨總裁暨内閣總理大臣。中女優子繼遺志，立次選舉，當選爲眾議院議員。

分類:昭和列傳
分類:群馬縣列傳
麥加

**麥加**（مكّة）。古稱**默加**。故漢志府治，回教首聖之城也，屬沙特國，去中原數千里。朝麥加，回教五功之壹也。四方來覲，畢五功者，稱**哈只**（الحجّي）。

非穆斯林禁足於麥加及麥地那。

## 沿革
諸回咸以易卜拉欣、易斯馬儀爲奠基者，父子立天房於城中。其年曠遠，未能詳知。及後阿拉伯諸部時據之，奉三百六十神。古來氏部以爲一邦。六二二年，穆聖說眾以一神之教，遂不見容於邦人，去之。又八年，聖引軍攻麥加，下之，乃隳諸神之祀，獨尊真主。事畢，歸麥地那，以阿塔布·本·烏賽德守之。又數年，穆聖一阿拉伯諸部。聖歸真後，大食國日疆，信眾自四方來朝。一二六九年，馬穆魯克人據之。一五一七年，屬奧斯曼帝國。雖城守屢易，治權猶歸穆聖之裔。奧斯曼亡，阿拉伯亂，伊本·紹德起於漠中，克定麥加。爲聖地監護。立沙特阿拉伯王國，稱王。今屬麥加省。
## 引據
太平公主

**唐太平公主**者，唐高宗幺女也。以則天所出，特承恩寵。唐永隆年降駙馬薛紹。垂拱中，紹被誣與諸王連謀伏誅，則天殺武攸暨妻以配主。二十餘年，貴盛無比。

神龍元年，預誅張易之謀有功，進號**鎮國太平公主**，賞賜不可勝紀。時中宗仁善，韋后、上官昭容用事禁中，皆以爲智謀不及公主，甚憚之。公主日益豪橫。因與皇族及諸臣尊立睿宗，益尊重，乃加實封五千戶，滿萬戶。每入奏事，坐語移時，所言皆聽。

公主懼玄宗英武，乃連結將相。時宰相七人，五出其門。常元楷、李慈掌禁兵，常私謁公主。先天二年七月，玄宗御武德殿，事漸危逼，乃勒兵誅其黨竇懷貞、蕭至忠、岑羲等。公主遽入山寺，數日方出，賜死於家。公主諸子及黨與死者數十人。籍其家，數年征斂不盡。

## 家屬
*父 唐高宗 
*母 則天順聖皇后
*夫 薛紹
**長子，薛崇訓
**次子，薛崇簡
**長女，薛氏
**二女，封萬泉縣主
*夫 武攸暨
**三子，武崇敏
**四子，武崇行
**三女，武氏

## 據
*《舊唐書 卷一百八十三 列傳第一百三十三》
*《新唐書 列傳八 諸帝公主》
亞米利加蝲蛄

**亞米利加蝲蛄**，又名**美利堅蝲蛄**者，學名Procambarus clarkii，又Scapulicambarus clarkii，蝲蛄，介屬也。蝲蛄亦作剌姑。似蝦，長十寸許，有二螯八足，鬚長。色赤、子茶。稀見有靑、白、黃者、參見白蝲蛄條。以藻類、水草、稚魚、蝌蚪、水生昆蟲、動物屍骸爲餌，餌不足，則相食。臨危則急後退。冬眠。本美國產，出而移處處，今遍天下。本篇分爲數節，先掲分類，而後先居美國者，後處諸邦者而說矣。

## 分類

界者，屬動物界，

門者，屬節足動物門，

綱者，屬甲殼綱，

目者，屬十脚目抱卵亞目蝲蛄下目，

科者，屬亞米利加蝲蛄科，

屬者，屬亞米利加蝲蛄屬亞米利加蝲蛄亞屬，

種者，亞米利加蝲蛄也。

## 美國之亞米利加蝲蛄

主棲息於密西西比河。

## 日本之亞米利加蝲蛄

日人簡稱**亞米蝲**譯**アメザリ**也，又謂**蝲蛄**、**蝦蟹**，或號**蝲公**譯**ザリピン**也，**眞紅公**譯**眞赤珍**也、**麥克阿瑟**。日本本無之。昭和二年丁卯，始自美國輸入。時日人食牛蛙。入亞米利加蝲蛄者，欲以爲牛蛙之餌也。始蝲蛄數僅廿許，而漸殖。竟索別池而自出，人無知之。既知憂之，而何人不能制。廿入日本數年，北海道之外，普有之。所以繁殖如斯，蓋日本多水田，且少被捕食也。

童蒙之出水邊也，釣之爲樂。時亦手取網撈。釣多用乾烏賊爲餌。蓋蝲蛄常缺營養，故乾烏賊釣有理。如礫石木片亦可爲餌而釣蝲蛄。蝲蛄習性，若目前有物，則以螯叉之。以石木爲餌者，乘習性也。

雖身可食，日人莫敢爲食。又若欲食，勿自撈而食。池不必淸淨，蝲蛄亦或蓄毒也。

分類:節肢動物門
汝有二牯

歐美有政治之謔語，以**汝有二牯**為首句。原見於計學入門教科書，以此為譬，闡交易之妙，進而論及貨幣。本作如是：

*汝有二牯，而欲雞，則尋農夫有雞而欲牝牛者。

而好事者戲仿之，笑言制度不同，牛主之境遇各異也。更以此為喻，徑指各制度之弊：

*無政府主義——汝有二牯而竊鄰人之犅，政府不問。
*社會主義——汝有二牯，政府徵其一而饋他人。
*共產主義——汝有二牯，政府徵之，而遺汝牛乳少許。
*極權主義——汝有二牯，政府奪之而不認，亦不畀汝牛乳。
*資本主義——汝有二牯，售其一，而市一犅。或曾不能買一犅。
*棒喝主義——汝有二牯，政府戮其一，而售汝以一牯。
*虛無主義——本無牝牛，何復再言。
*納粹主義——汝有二牯，政府殺汝，徵之。
*封建主義——汝有二牯，供奉領主以牛乳。
*集體主義——汝有二牯，皆躬親養大，而牛乳獻於國家。
*軍國主義——汝有二牯，國家徵用之。
*俄式社會主義——汝有二牯，國家取之，而賣牛奶於汝。
*浪漫主義——汝有二牯，擇其最愛者，共成秦晉。
*自由主義——汝有二牯，任其隨牡牛而去。
*民主主義——汝有二牯，各有選票，二牛不欲乳肉見售而汝欲之，不敵，遂禁肉奶製物。
崑山市

**崑山市**屬江蘇省蘇州市，簡稱**崑**。方九百二十七公里，口六十七萬有奇。

今其屬鎮凡十。即玉山鎮、周莊鎮、周市鎮、錦溪鎮、巴城鎮、花橋鎮、陸家鎮、張浦鎮、千燈鎮、澱山湖鎮。

## 它典
* 崑山市政府

分類:蘇州市區劃
人權

**人權**，自然權利也，又名**天直**、**原權**。蓋人為萬物之靈，居天地之間，無貴無賤，皆有天賦人權，不可褫奪。今寰宇諸國，泰半尊人權為道義，以為臧否團體之繩墨。然人權之義，既宏而泛，各國所見不一，履行各異，往往齟齬，或成各國紛擾爭執之由也。

## 基本内容

人權之義，彌綸甚廣，熙攘爭吵，莫衷一是，茲列人所共識者於下：

一曰生命權，此人之為生靈之根本。苟無此權，種種利益，盡成空中樓閣，鏡花水月。殺戮恐嚇折磨之行，咸背離人權之舉。各國皆以殺人之罪，施以重典。

二曰自由權。

三曰財產權。此生命自由兩權之孳乳。人若生存，能填所欲，則非倚財物不可。劬勞所得，不為他人所佔，斯生命自由之保障。

四曰尊嚴權，此亦生命自由兩權之派生。人無尊嚴，若狗彘之類，他人不以人視之。故人之為人，皆有尊嚴。辱罵威脅，騷擾中傷，種種行徑，不為人權所容。

五曰獲助權。天災人禍，人所難免。若得四方之援，則生命稍安。

六曰公正權。天生萬民，原無差異，或恃財、權、族、籍而界眾人之權益，別而視之，以分三六九等，實大悖人權之義。人平等而自由，須秉公正一端，方能維護人權。苟無公正，則人權實為錦衣肉食者之私器，普羅大眾之枷鎖也。

## 價值依據

憲政體制中，今人多製細目於律法，以界定人權之張弛。然人權非憲法所賦，誠天也。故憲法之用，在保障一端，以踐行人權之義。考諸實際，猶可見以律法踐踏人權之先例。昔如法西斯之政權，悍然修憲以亡他族。

馬裏旦曰：“人權之基石乃自然法。”自然法者，天地之倫理也，超然於政治之律法，不言而喻。自然法之說，簡而言之，乃人之言行為道德所範，道德之為物，源於人類之天性與造化之真理。自然法之法學，則以道德為法律之基石，律法乃道德之考量。

西塞羅曰：“有一律法，與造化相和，適用眾人，永世不易，此即正確之理性也。人之欲以律法貶斥斯理，實不當之舉。限之滅之，無時能遂，永不能行。“

## 評價準繩

西人以為人權放諸四海皆准，倚其國强軍良，文化昌明之利，倍倡此說。而他國之不甚興旺者，堅以人權之施用，視乎國情而定，由是則以西方為非。地有沃瘠，國有貧富，國之富者中，牲畜寵物，優待有餘。貧者則呱呱之嬰，猶有缺食少醫之困。不獨貧富之異，於文化尚千差萬別。故而人權之界說，解釋紛亂，不成共識。更有人權南橘北枳之憂。

有識者欲解此困，倍費思索。英人學者米爾恩，倡議一說，曰最低標準之人權者。中有兩見，其一，社會有先後貧富之異，道德有千差萬別之見，此處人以為天經地義者，不必然適用於他處之民；其二，無論眾群有何殊異，人權必有一底限，為天下之所共崇奉者。總而言之，米爾恩以為，人權有底限，所以普適萬疆；人權若適用四方，則必有最低之限。

## 批評

馬克思主義者以為，人權非天賦，實所謂生產力之產物也。人權無非西方一特權，有階級之特徵者。曰：“階級未滅，則種種自由平等之辭，盡皆虛妄，或自欺，或誆工人，甚或謬言於勞力為資本家所剝削者。無論如何，種種皆旨在維護資產階級之利。”馬克思力主人權之立，以生產資料公有制為基，由是解放人類。捨此，則人實非平等，而為私有制所拘役也。

## 國際人權組織

* 聯合國人權理事會
* 人權觀察
* 國際特赦組織
* 無國界記者
* 自由之家
* 卡特中心

## 人權岐見

* 廢除死刑
* 安樂死
* 墮胎
* 同性戀
貴金屬

**貴金屬**，黃金，白銀，白金三者之謂也。此三者價昂色美，不腐不鏽，長存不化，能歷久而不貶值，故名之曰「貴」。

昔布雷頓森林體系未廢之時，西方列國錢幣，依定利率與美元兑之，美元則視所含黄金之多寡，而定價之。故彼時貨幣，往往明示含金量。洎體系既廢，各國利率自由浮動，則黃金諸物，方不以貨幣視之。
西單民主牆

**西單民主牆**者，七十年代北京西單體育場一圍牆也。立於西長安街與西單北大街之交，高二米，長百米。素目為大陸民運之肇端，有宣政治民主之用，其時世風自由，人稱北京之春。

彼時民主牆多張大字報，民眾筆於其上，以申己見。一九七八年九月，或張《中國青年》於牆，圍觀者眾。時《中國青年》已見禁，有司謂其由有四，一曰擅刊天安門詩抄，二曰不載毛澤東詩詞，三曰不錄華國鋒題詞，四曰不崇毛澤東。民眾陡見之，遂各抒己見於牆，抗議刊禁。爾後肅清專制，希祁民主言論自由之言紛見其上。

一九七八年十二月，任畹町、魏京生撰文，呼籲政治民主。世間轟然。民間團體旋張刊物於牆。外媒聞之而來，天下始識之。
巴斯特

**路易巴斯特**，法國多勒人也。路易博通群書，潛樂化學，尤好探研微生物，乃鼻祖。師從巴黎師院，一八四七年畢其業，次年始教授物理。其後數年，遂乃研岐陽之術。一八八一年研狂犬症，四年乃得其疫苗。七月六日有九歲幼童梅斯特傷於犬，無可救，路易注以疫苗，活之。一八八七年中風，卒於一八九五年。其首倡生源說以悖自生說，揚胚種說，宣預防接種之法，世稱「格致學之完人」。
日月潭

**日月潭**，簡曰**明潭**，古名**水沙連**。臺灣之湖也，處南投縣魚池鄉，方約八公里，深二十七公尺，為全臺最廣者。中有一島名曰拉魯。景色優美，遊人如織，列「臺灣八景」。